ΗΦΑΙΣΤΟΣ : 11/21/13\nΑναρτήθηκε από τον/την redship\nπηγή : ΜΗΧΑΝΗ ΤΟΥ ΧΡΟΝΟΥ\nByΦιλιππος Ανθης ΗΦΑΙΣΤΟΣ στις 9:07 μ.μ.\nΗ "δημοκρατία" τής αστυνομικής καταστολής (4)\nΣτις εκλογές τού 1985 ο Ανδρέας επανεκλέχτηκε με το σύνθημα "για ακόμη καλύτερες μέρες", μόνο που αυτές οι "καλύτερες μέρες" δεν αφορούσαν τους εργαζόμενους. Με μια πρωτόγνωρη Πράξη Νομοθετικού Περιεχομένου η κυβέρνηση εγκατέλειψε τον "τρίτο δρόμο για τον σοσιαλισμό" και πραγματοποίησε φιλελεύθερη στροφή: χαλάρωσε την προστασία κατά των απολύσεων, αύξησε τις επιδοτήσεις προς τους μεγαλοεπιχειρηματίες και απαγόρευσε κάθε είδους αύξηση στους μισθούς των εργαζομένων (ούτε εθελουσίως δεν μπορούσαν οι εργοδότες να χορηγήσουν αύξηση στο προσωπικό τους). Μετά το αρχικό μούδιασμα, οι λαϊκές αντιδράσεις δεν άργησαν. Κι αυτό σήμαινε ότι οι δυνάμεις καταστολής έπιασαν δουλειά για τα καλά.\nΚάπως έτσι έφτασε ο Νοέμβρης. Στο υπουργείο δημόσιας τάξης οι συσκέψεις έδιναν κι έπαιρναν, προκειμένου να καταρτιστεί το καλύτερο σχέδιο αντιμετώπισης των διαδηλώσεων που αναμένονταν κατά την επέτειο του Πολυτεχνείου. Κουτσόγιωργας και Αρκουδέας είχαν την "φαεινή" ιδέα να ενισχύσουν τις αστυνομικές δυνάμεις τής Αθήνας με αστυνομικούς από την επαρχία. Κανένας δεν σκέφτηκε ότι οι επαρχιώτες αστυφύλακες δεν είχαν την απαραίτητη εκπαίδευση για να σταθούν απέναντι στο μεγάλο πλήθος που μαζευόταν σε κάθε διαδήλωση της πρωτεύουσας.\nΠαραδόξως, εκείνο το εορταστικό τριήμερο όλα κυλούσαν ομαλά. Η μεγάλη πορεία έφτασε μέχρι την πρεσβεία των ΗΠΑ και ολοκληρώθηκε δίχως παρατράγουδα. Όμως, το κακό έγινε.\nΗ αστυνομία είχε διαθέσει τις δυνάμεις των ΜΑΤ και των ΜΕΑ για την επιτήρηση της πορείας. Οι αστυνομικοί της Αθήνας είχαν διατεθεί ως επί το πλείστον για την επιτήρηση των "νευραλγικών" -κατά τους υπεύθυνους- σημείων (πλατεία Συντάγματος, Ηρώδου Αττικού, πρεσβεία κλπ). Φαίνεται πως είχε γίνει η εκτίμηση ότι εκείνο το βράδυ τα Εξάρχεια δεν θα αποτελούσαν κέντρο επεισοδίων κι έτσι η τήρηση της τάξης στην περιοχή ανατέθηκε σε επαρχιώτες αστυνομικούς. Μόνο που οι αστυνομικοί φρόντισαν να ερεθίσουν τα πνεύματα, καθώς έφθασαν με κλούβα, η οποία στάθμευσε στην συμβολή των οδών Στουρνάρη και Μπόταση.\nΤέτοια μέρα και τέτοια ώρα, αν είσαι αστυνομικός με κλούβα στα Εξάρχεια, δεν βγαίνεις από το αυτοκίνητο για να πας για σουβλάκια στο παραδίπλα μαγαζί. Αυτό, όμως, οι άσχετοι μα τα "ήθη και έθιμα" της πρωτεύουσας αστυνομικοί δεν το ήξεραν. Όπως δεν ήξεραν πως δεν επιτρέπεται να "πουλήσουν τσαμπουκά" σε όποιον πιτσιρικά τούς πετάξει μια βρισιά. Μαθημένοι αλλοιώς, δεν μπορούσαν να υποψιαστούν ότι οι πιτσιρικάδες τής περιοχής φτιάχνουν μολότοφ με κλειστά μάτια σε δευτερόλεπτα.\nΜέσα σε λίγη ώρα, λοιπόν, η κλούβα έγινε στόχος για πέτρες και μολότοφ. Στην αρχή οι αστυνομικοί ταμπουρώθηκαν στο αυτοκίνητο αλλά κάποια στιγμή αποφάσισαν να κάνουν έξοδο πυροβολώντας. Οι πιτσιρικάδες το έβαλαν στα πόδια. Μέσα από την κλούβα, ο πατρινός αστυφύλακας Θανάσης Μελίστας τραβάει το όπλο του και ρίχνει. Η σφαίρα βρίσκει από πίσω στο κεφάλι τον 15χρονο Μιχάλη Καλτεζά και τον σωριάζει νεκρό. Ο νεαρός ρεπόρτερ Γιάννης Κανελλάκης θυμάται: "Ο νεαρός περνούσε ακριβώς δίπλα μου, έπεσε στο έδαφος και έμεινε ακίνητος. Όλοι οι άλλοι έτρεχαν προς την πλατεία. Εγώ γύρισα, αφού ήταν ακριβώς δίπλα μου κι έπεσε. Νόμισα ότι κάπου σκόνταψε και γύρισα να του προσφέρω τις πρώτες βοήθειες. Πραγματικά, τον έπιασα από το χέρι, του μιλούσα, δεν μιλούσε, δεν κινιότανε καθόλου. Τον μετέφεραν στο νοσοκομείο όπου διαπιστώθηκε ο θάνατός του. Ήταν ακαριαίος, όπως είπανε οι γιατροί."\nΤα επεισόδια γενικεύτηκαν. Σύντομα, στην περιοχή κατέφθασαν και άλλες αστυνομικές δυνάμεις. Μετά από συγκρούσεις που κράτησαν πολλές ώρες, οι αντιεξουσιαστές αποτραβήχτηκαν και κλείστηκαν στο Χημείο. Την επόμενη μέρα, ο πρύτανης Μιχάλης Σταθόπουλος (κατοπινός υπουργός δικαιοσύνης τού ΠαΣοΚ) καλέι τα ΜΑΤ να επέμβουν. Το κτήριο βομβαρδίζεται με χημικά που πνίγουν όλη την περιοχή, πριν τα ΜΑΤ εισβάλουν, σακατέψουν με τα ρόπαλα τους "ταραξίες" και συλλάβουν 37 άτομα. Ο υπουργός εσωτερικών και δημόσιας τάξης Μένιος Κουτσόγιωργας υπέβαλε την παραίτησή του αλλά ο Παπανδρέου τον κάλυψε και δεν την έκανε δεκτή.\nΤον Σεπτέμβριο του 1988 ο Μελίστας προσάγεται σε δίκη. Ισχυρίζεται ότι πυροβόλησε στα τυφλά φοβούμενος για την ζωή του και η σφαίρα του εξοστρακίστηκε. Δικηγόρος τής οικογένειας Καλτεζά είναι ο Φώτης Κουβέλης, ο οποίος εμμένει στο γεγονός ότι ο Καλτεζάς πυροβολήθηκε πισώπλατα. Το δικαστήριο επιβάλλει στον Μελίστα την παιδαριώδη ποινή των δυόμισυ ετών με αναστολή, παρ' ότι αποδείχτηκε ότι η βολή του έπληξε ευθέως τον Καλτεζά, δίχως να εξοστρακιστεί. Τον Ιανουάριο του 1990, το εφετείο εξαφανίζει την πρωτόδικη ποινή και αθώωνει τον Μελίστα.\nΣτο άκουσμα της αθωωτικής απόφασης, η κοινή γνώμη εξεγείρεται. Χιλιάδες εξοργισμένου λαού μαζεύονται στην Πατησίων, έξω από το Πολυτεχνείο. Η κατάσταση θυμίζει τον Νοέμβριο του 1973 καθώς η Πατησίων κλείνει, ανάβονται φωτιές, γράφονται συνθήματα σε τοίχους, λεωφορεία και τρόλλεϋ ενώ, με ορμητήριο το Πολυτεχνείο, εκδηλώνονται επιθέσεις κατά των αστυνομικών δυνάμεων. Τα επεισόδια συνεχίζονται μέχρι τις πρώτες πρωινές ώρες με τρομερή ένταση. Στην συνέχεια, καταλαμβάνεται το Πολυτεχνείο επί 18 ημέρες.\nΘα κλείσουμε το σημερινό μας σημείωμα με δυο λόγια για τον Μελίστα. Μετά την αθώωσή του, η υπηρεσία τον επανένταξε στις τάξεις της, όπως ήταν υποχρεωμένη. Πλην, όμως, ο καταρρακωμένος Μελίστας, μόλις επέστρεψε στην Πάτρα, τέθηκε για μακρό χρονικό διάστημα υπό ψυχιατρική παρακολούθηση. Αδιασταύρωτες πληροφορίες λένε ότι η αστυνομική διεύθυνση Αχαΐας τον τοποθέτησε σε θέση μάγειρα, ώστε να τον προστατεύσει από κάθε επαφή με κόσμο. Λίγο αργότερα, ο "αθώος" Μελίστας παραιτήθηκε από το σώμα και εξαφανίστηκε. Οι φήμες λένε πως κατέφυγε στην Αυστραλία (όπου είχε συγγενείς), άγνωστο με ποιο όνομα.\nByΦιλιππος Ανθης ΗΦΑΙΣΤΟΣ στις 8:35 μ.μ.\nΈχουν και στη Δανία κατοχή και μνημόνιο;\nΤο Noma είναι ένα από τα πιο φημισμένα εστιατόρια στη Δανία. Στο εστιατόριο αυτό εργάζονται μαθητευόμενοι σεφ από όλο τον κόσμο χωρίς μισθό. Το Αθηναϊκό Πρακτορείο Ειδήσεων δημοσίευσε πρόσφατα ότι οι μαθητευόμενοι λαμβάνουν ένα email, όπου τους απειλούν ότι αν παραβιάσουν τον Κώδικα Συμπεριφοράς της επιχείρησης το όνομά τους «θα περιληφθεί σε μια μαύρη λίστα που θα την μοιραστούμε με άλλα εστιατόρια σε όλο τον κόσμο, με τα οποία διατηρούμε καλές σχέσεις» και έτσι δε θα ξαναβρούν δουλειά. Στο ίδιο δημοσίευμα διαβάζουμε ότι πρόσφατα ένας Αμερικανός είχε υποστηρίξει πως όταν ήταν μαθητευόμενος στο Noma εργαζόταν επί 16-18 ώρες ημερησίως και κοιμόταν σε έναν καναπέ, σε ένα δωμάτιο που το μοιραζόταν με άλλα δύο άτομα.\nΌλα τα παραπάνω συμβαίνουν σε μια χώρα που δεν έχει ούτε τρόικα, ούτε μνημόνιο και που πολλές φορές έχει παρουσιαστεί από τους εγχώριους σοσιαλδημοκράτες και οπορτουνιστές σαν πρότυπο. Τι έχει όμως η Δανία; Έχει καπιταλισμό. Και έχει και κάτι ακόμα: Κυβέρνηση σοσιαλδημοκρατών, την οποία στηρίζει και το κόμμα «Κοκκινοπράσινη συμμαχία», αδελφάκι του ΣΥΡΙΖΑ που συμμετέχουν μαζί στο Κόμμα Ευρωπαϊκής Αριστεράς…\nΑναρτήθηκε από Kokkini Epithesi\nByΦιλιππος Ανθης ΗΦΑΙΣΤΟΣ στις 8:20 μ.μ.\nΗ "δημοκρατία" τής αστυνομικής καταστολής (3)\nΤο 1985 είναι μια περίεργη χρονιά. Το ΠαΣοΚ οδεύει προς την συμπλήρωση της πρώτης τετραετίας του στην εξουσία αλλά για τον Ανδρέα και την παρέα του η κατάσταση δεν θυμίζει σε πολλά εκείνο το θριαμβευτικό 1981. Η οικονομία πάει από το κακό στο χειρότερο με τέτοια φόρα ώστε ο Ανδρέας αποφασίζει να διεξαγάγει νωρίτερα τις εκλογές. Η ιδέα είναι να εξασφαλίσει πρώτα την επανεκλογή τού ΠαΣοΚ και στην συνέχεια να εφαρμόσει τα σκληρά μέτρα που έχει κατά νου. Έτσι κι έγινε.\nΣτο μεταξύ, η αστυνομία (σημ.: ήδη έχουν ενωθεί ως Ελληνική Αστυνομία -ΕΛ.ΑΣ. τα δυο σώματα της Ελληνικής Χωροφυλακής και της Αστυνομίας Πόλεων) παραμένει σε μαύρο χάλι, με κυριώτερο πρόβλημα την έλλειψη σωστής εκπαίδευσης. Ο υπουργός δημόσιας τάξης Γιάννης Σκουλαρίκης (21/10/1981 - 9/5/1985, ο μακροβιότερος υπουργός δημόσιας τάξης) πελαγοδρομεί: από την μία αντιλαμβάνεται τα προβλήματα αλλά από την άλλη δεν θέλει να φτιάξει μια ισχυρή αστυνομία. Δεν μπορεί να ξεχάσει ούτε το "ματσούκι" που έφαγε επί χούντας ούτε τα τρισήμισυ χρόνια εξορίας του. Πρώτη δουλειά τού Σκουλαρίκη ήταν να στείλει στην Διεύθυνση Τάξης Αττικής (όπου υπάγονταν τα ΜΑΤ και τα ΜΕΑ) έναν από τους θερμότερους υποστηρικτές τού Ανδρέα Παπανδρέου, τον Νίκωνα Αρκουδέα. Με την σύσταση τής ΕΛ.ΑΣ. ο Αρκουδέας αναλαμβάνει καθήκοντα Γενικού Αστυνομικού Διευθυντού Αττικής, αποκτώντας από τον Τύπο το προσωνύμιο "αττικάρχης", το οποίο παραμένει σε χρήση μέχρι σήμερα για τον εκάστοτε κάτοχο αυτής της θέσης.\nΣτις αρχές τού 1985 κάτι φαίνεται να αλλάζει. Ο Ανδρέας, με την αντιλαϊκή στροφή που σχεδιάζει για μετά τις εκλογές, χρειάζεται μια ισχυρή αστυνομία για να ελέγξει την αναμενόμενη λαϊκή έκρηξη. Μετά από κάπου 40 μήνες δισταγμών, η κυβέρνηση αρχίζει να χαϊδεύει "τα παιδιά", όπως απεκάλεσε ο Σκουλαρίκης τους αστυνομικούς κατά την κοπή τής πρωτοχρονιάτικης πίτας τους.\nΕκείνη την χρονιά, η πρώτη ευκαιρία για επίδειξη δύναμης δόθηκε στα ΜΑΤ γύρω στα τέλη Απριλίου. Σε μια επιχείρηση που κράτησε σχεδόν τρεις εβδομάδες και θύμιζε άσκηση σε κανονικές συνθήκες, ΜΑΤ και ΜΕΑ βάλθηκαν να "καθαρίσουν" τα Εξάρχεια από τους παραδοσιακούς θαμώνες τους, δηλαδή τους αντιεξουσιαστές, τους αναρχιστές και τους αριστεριστές. Βαφτίζοντάς τους συλλήβδην "αναρχικούς" και "ταραχοποιούς" (ο όρος "τρομοκράτες" δεν ήταν τότε σε χρήση), τα όργανα της τάξεως επιδίδονταν καθημερινά σε ξυλοδαρμούς, συλλήψεις και προσαγωγές. Όπως είναι φυσικό, οι διωκόμενοι δεν έμεναν με τα χέρια σταυρωμένα και απαντούσαν με πέτρες και μολότοφ, κάνοντας την περιοχή πεδίο μάχης.\nΤο απόγευμα της 9ης Μαΐου οι αντιεξουσιαστές προγραμμάτισαν συγκέντρωση διαμαρτυρίας στην πλατεία Εξαρχείων, ζητώντας να σταματήσουν οι επιχειρήσεις "Αρετή" του Αρκουδέα. Αμέσως ο εισαγγελέας εξέδωσε απαγόρευση της συγκέντρωσης. Σε λίγα λεπτά, ΜΑΤ και ΜΕΑ περικύκλωσαν την πλατεία. Ο αστυνομικός διευθυντής Δημήτρης Χοχτούλας δεν δίστασε "να πουλήσει μαγκιά" με τον τηλεβόα: "Απαγορεύεται η πορεία αλλά και η συγκέντρωση στο χώρο της πλατείας. Εδώ δεν είναι Νομική να έχετε άσυλο. Εφ' όσον τολμήσετε να φωνάξετε συνθήματα όπως 'μπάτσοι-γουρούνια-δολοφόνοι', τότε θα συλληφθείτε και θα ισοπεδωθείτε".\nΤο μήνυμα ήταν σαφές. Μόνο που οι συγκεντρωμένοι δεν διαλύθηκαν όπως περίμενε ο Χοχτούλας αλλά κατέφυγαν στο πλησιέστερο πανεπιστημιακό άσυλο, το Χημείο. Τα ΜΑΤ απέκλεισαν το κτήριο, ενώ θα μπορούσαν να διαλυθούν και να λήξουν τα επεισόδια. Πολιορκητές και πολιορκούμενοι θα έμεναν στα μετερίζια τους επί τέσσερις ημέρες, μέχρι να εκτονωθεί η κρίση χάρη σε πολιτική παρέμβαση τής ΕΔΑ και του ΚΚΕ-Εσωτερικού. Εκείνο το βράδυ τής 9ης Μαΐου ο Σκουλαρίκης παραιτήθηκε από υπουργός.\nΤο σίγουρο είναι ότι εκείνη την ημέρα ο Χοχτούλας θα πρέπει να βλαστήμησε για πολλοστή φορά τον Ανδρέα και το ΠαΣοΚ, που ψήφισαν τον Ν.1268/1982, ο οποίος κατοχύρωνε το πανεπιστημιακό άσυλο. Είναι γεγονός ότι το άσυλο προστατευόταν "εθιμικά" (δηλαδή, με άγραφο νόμο) αλλά μέχρι το 1982 η εξουσία αντιστεκόταν σθεναρά σε κάθε προσπάθεια αναγνώρισης τέτοιου ασύλου. Κατά την ψήφιση του συντάγματος του 1975, ο Καραμανλής είχε αρνηθεί να συμπεριλάβει σχετική διάταξη που πρότεινε η Ένωση Κέντρου ("η ακαδημαϊκή ελευθερία και το ακαδημαϊκό άσυλο είναι απαραβίαστα"), ενώ και ο διαβόητος Ν.815/1978 αγνόησε το θέμα.\nΣτο σημείο αυτό, ας κάνουμε μια μικρή ιστορική αναδρομή. Τον Μάιο του 1977, το υπουργείο δημόσιας τάξης υπέβαλε ερώτημα στον Άρειο Πάγο περί ασύλου, επί του οποίου ο αρειοπαγίτης εισαγγελέας Ευστάθιος Μπλέτσας εξέδωσε την απίθανη γνωμάτευση ότι πανεπιστημιακό άσυλο δεν υφίσταται και ότι η αστυνομία έχει δικαίωμα και καθήκον να μπαίνει όποτε θέλει στα ΑΕΙ, να παρίσταται στις φοιτητικές συνελεύσεις "εάν αυταί παρεξέκλιναν του σκοπού τους και μετετράπησαν σε πολιτικές συναθροίσεις" καθώς και "να ανακαλύπτει και να προσαγάγει σε δίκη τους φυσικούς ή ηθικούς αυτουργούς" των "εγκλημάτων" της αφισοκόλλησης, της ανάρτησης πανώ και της αναγραφής συνθημάτων στους τοίχους (!!!).\nΕννοείται ότι ακολούθησαν θυελλώδεις διαμαρτυρίες, κατά τις οποίες τα ΜΑΤ έρριξαν αρκετό ξύλο. Η έκρρυθμη κατάσταση ανάγκασε τον Γεώργιο Ράλλη (τότε υπουργό παιδείας) να ξεκαθαρίσει ότι "η κυβέρνηση αναγνωρίζει ουσιαστικά και στην πράξη το πανεπιστημιακό άσυλο". Έτσι, το κλίμα ηρέμησε και τα πνεύματα ησύχασαν. Έμεινε μόνο η φασιστική "Φοιτητική Εθνική Πρωτοπορία" να φωνάζει ότι η ύπαρξη πανεπιστημιακού ασύλου συνιστά...κατάργηση της ισότητας των ελλήνων πολιτών!\nΑυτά έγιναν στις 9 Μαΐου 1985. Στις 2 Ιουνίου έγιναν οι εκλογές, όπου ξαναβγήκε το ΠαΣοΚ και στην θέση τού υπουργού δημόσιας τάξης πήγε ο αυταρχικός Θανάσης Τσούρας. Μέσα σε 50 μόλις ημέρες, ο Τσούρας κατάφερε να γίνει αντιπαθής τόσο στους αστυνομικούς όσο και στους πολίτες, κυρίως δε σε φοιτητές και αριστεριστές. Ο Ανδρέας τον ξήλωσε άρον-άρον και κατάργησε το υπουργείο και ενώνοντάς το με το εσωτερικών ως υπουργείο εσωτερικών και δημόσιας τάξης με επί κεφαλής τον Μένιο Κουτσόγιωργα. Ακολούθησαν κάπου 100 ημέρες ηρεμίας, ώσπου έφτασε η γιορτή τού Πολυτεχνείου. Ήταν ο ματωμένος Νοέμβρης τού 1985, για τον οποίο θα μιλήσουμε αύριο.\nΥστερόγραφο: Ο Ευστάθιος Μπλέτσας είναι ανακατεμένος και στην υπόθεση Ρολφ Πόλε (1976). Είναι ο ανεκδιήγητος εισαγγελέας ο οποίος ζήτησε την πειθαρχική δίωξη σε βάρος των τριών δικαστών που πλειοψήφησαν στο Εφετείο (Κ. Αλεξόπουλος, Σ. Βάλλας, Χ. Σαρτζετάκης) ώστε να μην εκδοθεί ο Πόλε στην Γερμανία. Βέβαια, ο Άρειος Πάγος, υπακούοντας σε πολιτική εντολή (η κυβέρνηση Καραμανλή δεν ήθελε να στενοχωρήσει τους γερμανούς, οι οποίοι χαρακτήριζαν τον βαθειά ειρηνιστή Πόλε ως τρομοκράτη και ήθελαν να τον εξοντώσουν), "εξαφάνισε" την απόφαση του Εφετείου και ο αγωνιστής Πόλε παραδόθηκε στα νύχια της γερμανικής αστυνομίας αλλά ο Μπλέτσας δεν ικανοποιήθηκε. Ήθελε να τιμωρηθούν οι δικαστές που τόλμησαν να αντισταθούν στις επιθυμίες τής κυβέρνησης και γι' αυτό τους κατηγόρησε ότι κακώς χαρακτήρισαν τον Πόλε ως πολιτικό πρόσφυγα.\nΚαπιταλισμό δε ζητήσατε; Σκότωσαν στο ξύλο 28χρονο γιατί ζήτησε τα δεδουλευμένα φίλης του...\nΤον σκότωσαν «σαν το σκυλί» στο κέντρο της Αθήνας επειδή τόλμησε να ζητήσει τα δεδουλευμένα της φίλης του.\nΠιο συγκεκριμένα το έγκλημα έγινε το απόγευμα της Τρίτης στην οδό Γερανίου και όπως αναφέρει το ΑΠΕ - ΜΠΕ, ως δράστες συνελήφθησαν ένας 39χρονος μπράβος της περιοχής Ομονοίας και ο 43χρονος ιδιοκτήτης του καταστήματος, που τον έβαλε να χτυπήσει τον 28χρονο για να γλιτώσει τα λίγα χρήματα που χρωστούσε στη φίλη του θύματος που εργαζόταν στο συγκεκριμένο κατάστημα μέχρι πρότινος.\nΌπως έγινε γνωστό από την Αστυνομία, ο άτυχος 28χρονος, ο οποίος ήταν μόνιμος κάτοικος Πύργου Ηλείας, είχε έλθει στην Αθήνα για να φέρει σε νοσοκομείο συγγενικό του πρόσωπο, που έχει πρόβλημα υγείας. Προχθές συναντήθηκε μ' έναν φίλο του και την κοπέλα για να πιουν έναν καφέ. Ενώ συζητούσαν για τα προβλήματα τους, η κοπέλα τους είπε ότι ο ιδιοκτήτης εστιατορίου στην οδό Γερανίου, όπου εργαζόταν μέχρι πρότινος, της χρωστούσε ένα ποσό από τα δεδουλευμένα της και προθυμοποιήθηκαν να την συνοδεύσουν για να τα ζητήσει.\nΌταν όμως πήγαν στο εστιατόριο και η κοπέλα ζήτησε τα χρήματα από τον 43χρονο ιδιοκτήτη, αυτός ειδοποίησε τον 39χρονο «μπράβο» για να «καθαρίσει» την υπόθεση.\nΟ 39χρονος, μόλις έφτασε στο εστιατόριο διαπληκτίστηκε με τον 28χρονο, τον οποίον χτύπησε άγρια στο κεφάλι με γροθιές, φορώντας γάντια με μέταλλο εσωτερικά, με αποτέλεσμα να τον ρίξει αναίσθητο στο έδαφος, όπου συνέχισε να τον χτυπάει με κλωτσιές.\nΣτο σημείο έφτασαν αστυνομικοί της ομάδας ΔΙΑΣ, που ειδοποιήθηκαν από αυτόπτες μάρτυρες, οι οποίοι συνέλαβαν επιτόπου τον 39χρονο, ενώ ο 43χρονος καταστηματάρχης, που κατηγορείται για ηθική αυτουργία, συνελήφθη αργότερα από αστυνομικούς του Τμήματος Εγκλημάτων κατά Ζωής.\nΟ 28χρονος διακομίστηκε σε νοσοκομείο, όπου κατέληξε από βαριές κρανιοεγκεφαλικές κακώσεις, σύμφωνα με την ιατροδικαστική εξέταση. Οι συλληφθέντες οδηγήθηκαν στον εισαγγελέα Πλημμελειοδικών Αθηνών.\nByΦιλιππος Ανθης ΗΦΑΙΣΤΟΣ στις 4:16 μ.μ.\nΚίνημα ειρήνης αντιιμπεριαλιστικό\nΕνας νέος πόλεμος, ο πρώτος του 21ου αιώνα, έχει ήδη αρχίσει. Η ανθρωπότητα, οι λαοί της Γης βρίσκονται μπροστά σε μια νέα κατάσταση η οποία, ωστόσο, δεν ήταν κεραυνός εν αιθρία.\nΕχει μεγάλη σημασία να εκτιμηθεί η πορεία των εξελίξεων των τελευταίων 10 χρόνων.\nΗ αλλαγή του ΝΑΤΟικού δόγματος που τελικά διατυπώθηκε στη Σύνοδο Κορυφής στην Ουάσιγκτον στις 23 Απρίλη 1998, περιείχε περιληπτικά τα εξής στοιχεία: Προσδιορισμός του «νέου» εχθρού, των «νέων» απειλών για τη συμμαχία, τα οποία θα δικαιολογούν και θα νομιμοποιούν όχι μόνο την ύπαρξή της μετά τη διάλυση του Συμφώνου της Βαρσοβίας, αλλά και το νέο ρόλο της.\nΣτη Ρώμη στις 8 Νοέμβρη του 1991 στο σημείο 13 της διακήρυξης της Συνόδου Κορυφής αναφέρεται: «Η ασφάλεια της συμμαχίας θα πρέπει να αντιμετωπίζεται σε παγκόσμιο πλαίσιο». Με αυτή τη φράση εκτός των άλλων δίνεται η δυνατότητα επέκτασης και κυρίως επέμβασης εκτός των ορίων δράσης.\nΣτη συνέχεια καθορίζεται ότι «τα συμφέροντα ασφαλείας της συμμαχίας μπορούν να επηρεαστούν από άλλους κινδύνους όπλων μαζικής καταστροφής, της διακοπής ροής των ζωτικών πόρων και πράξεων τρομοκρατίας και σαμποτάζ». Αυτό το σημείο διατυπώθηκε αυτούσιο στο «νέο στρατηγικό δόγμα του ΝΑΤΟ».\nΕίναι λοιπόν σύμπτωση ότι ο πόλεμος εξαπολύεται στο όνομα της καταπολέμησης της τρομοκρατίας, η οποία έχει ήδη περιγραφεί πολλά χρόνια πριν και σε μια περίοδο μάλιστα που οι σημερινοί τρομοκράτες του Μπιν Λάντεν και των Ταλιμπάν ονομάζονταν από το ΝΑΤΟ «μαχητές της ελευθερίας»;\nΜε βάση τον προσδιορισμό του εχθρού και της απειλής, οι ΗΠΑ και το ΝΑΤΟ ανέτρεψαν αρχές του Διεθνούς Δικαίου όπως: Το δικαίωμα της μη επέμβασης (θεμελίωσαν το δικαίωμα της επέμβασης στο όνομα των «κινδύνων και των απειλών»). Την αρχή της μη χρήσης βίας και απειλής βίας (με τη χρήση της βίας και του πολέμου). Την αρχή της αντιμετώπισης των κρίσεων από το Συμβούλιο Ασφαλείας του ΟΗΕ (με το δικαίωμα εξαπόλυσης πολέμων χωρίς την άδεια του ΟΗΕ).\nΜε αυτά τα δεδομένα το ΝΑΤΟ επεκτείνεται επιχειρώντας να μετατραπεί σε παγκόσμιο χωροφύλακα και συγκροτεί νέα πιο επιθετική στρατιωτική δομή.\nΟλες αυτές οι αλλαγές όχι μόνο εξαγγέλθηκαν, αλλά εφαρμόστηκαν και στην πράξη, ιδιαίτερα στον πόλεμο κατά της Γιουγκοσλαβίας, ο οποίος αποτέλεσε και τον πιλότο, τον δοκιμαστικό σωλήνα της νέας στρατηγικής του ΝΑΤΟ.\nΤο εύλογο ερώτημα που προέκυψε μετά τον πόλεμο κατά της Γιουγκοσλαβίας, «ΠΟΙΟΣ ΕΧΕΙ ΣΕΙΡΑ ΤΩΡΑ;», απαντήθηκε ήδη με το νέο βρώμικο πόλεμο που εξαπέλυσαν οι ΗΠΑ και το ΝΑΤΟ κατά του λαού του Αφγανιστάν.\nΗ νέα λοιπόν κατάσταση που δημιουργείται, παρότι έχει στοιχεία της προηγούμενης και αποτελεί συνέχειά της, είναι πολύ μεγαλύτερης διάστασης, έχει διαφορετικό βάθος και νέα ποιοτικά στοιχεία. Μπροστά της το παγκόσμιο αντιιμπεριαλιστικό κίνημα ειρήνης, μπορεί και πρέπει να παίξει σημαντικό ρόλο σε συμπόρευση και συνεργασία με τα άλλα κοινωνικά κινήματα, πρωταρχικά της εργατικής τάξης.\nΜπορεί και πρέπει να επιχειρήσει με πολύμορφες δραστηριότητες να μετατρέψει τα αντιπολεμικά αισθήματα των λαών σε δράση για την αναχαίτιση του ιμπεριαλιστικού πολέμου. Παρά τις δυσκολίες, η ανάγκη της συνένωσης, της παράλληλης κινητοποίησης, του συντονισμού όλων των κινημάτων που αντιστέκονται στην ιμπεριαλιστική βαρβαρότητα, είναι επιτακτική.\nΤα κινήματα ειρήνης σε ολόκληρο τον κόσμο και ανεξάρτητα από επιμέρους αναλύσεις και επιφυλάξεις μπορούν με καλύτερες προϋποθέσεις να συμβάλουν, ώστε να μην περάσει ο αποπροσανατολισμός της λαϊκής δυσαρέσκειας και οργής σε θρησκευτικές ή πολιτισμικές αναποτελεσματικές αδιέξοδες και επικίνδυνες στοιχίσεις και διαμαρτυρίες.\nΟι επιτροπές ειρήνης και τα αντιπολεμικά κινήματα χρειάζεται να προβάλλουν ακόμη περισσότερο τα συμπεράσματα, την πείρα από τα γεγονότα της τελευταίας δεκαετίας. Χωρίς ίχνη πολιτικού ρεβανσισμού θα πρέπει να θέσουν εκ νέου το δίλημμα που είχε τεθεί και στην αρχή της δεκαετίας του '90 και που αναδείχτηκε με δραματικό τρόπο από την πραγματικότητα: Θα υποταχθούν, θα συναινέσουν, θα έχουν αυταπάτες οι λαοί σχετικά με το ρόλο του ιμπεριαλισμού και της νέας τάξης πραγμάτων ή θα ανασυνταχθούν, θα αντισταθούν, θα αντεπιτεθούν;\nΣτα χρόνια που πέρασαν οι αλλαγές που επήλθαν σχετικά με τη μεγαλύτερη επιθετικότητα του ιμπεριαλισμού δεν εκφράζονται μόνο παγκόσμια αλλά και σε ηπειρωτικό και περιφερειακό επίπεδο. Από αυτή την άποψη και παίρνοντας υπόψη τη συνεργασία που έχει γίνει από τα κινήματα και την πείρα των αγώνων, είναι ανάγκη να προβληθούν πιο έντονα αυτά τα στοιχεία και να συνοδεύονται με τη σημερινή κατάσταση και προοπτική της. Υπάρχουν σημεία ορόσημα παντού. Π.χ. Ευρώπη - ΝΑΤΟ - Βαλκάνια - Γιουγκοσλαβία - Ευρωστρατός - Σένγκεν - Ευρωπόλ. Μέση Ανατολή: Παλαιστίνη - Ιράκ. Ασία: πυρηνικά - Αμερικανοϊαπωνικό Σύμφωνο - βάσεις - Κορέα. Αφρική: Ρουάντα - Κογκό - Σουδάν. Αμερική: Κολομβία - Κούβα - Βενεζουέλα. Υπάρχουν επίσης σημεία - ορόσημα του κινήματος και πρόσφατα και παλαιότερα π.χ. Ευρώπη: Γιουγκοσλαβία - Ελλάδα - Πράγα - Γένοβα, Αμερική: πόλεμος Βιετνάμ - Σιάτλ. Ασία: Χιροσίμα - Ναγκασάκι - αντιβασικό κίνημα κλπ. Οι σημαντικές κινητοποιήσεις που έγιναν το προηγούμενο διάστημα ανέδειξαν και δυνατότητες ευρύτερης συσπείρωσης δυνάμεων που εκφράστηκαν σε πολλές χώρες ξεκινώντας από τις ίδιες τις ΗΠΑ. Οργανώθηκαν εκδηλώσεις, ιδιαίτερα κατά του πολέμου στις οποίες πήραν μέρος αρκετές δυνάμεις με ποικίλους προσανατολισμούς. Συγκροτήθηκαν ευρύτερες αντιπολεμικές επιτροπές με συμμετοχές πολλών και διαφορετικών μαζικών οργανώσεων. Αξιοποιώντας αυτή την πείρα πρέπει πιο αποφασιστικά να προχωρήσουν σε τέτοιες συσπειρώσεις στο δρόμο του αγώνα ο οποίος στην εξέλιξή του θα πείσει και αυτούς που έχουν επιφυλάξεις για την αναγκαιότητα της αντιιμπεριαλιστικής πάλης.\nΟι επιτροπές ειρήνης, οι αντιπολεμικές κινήσεις μπορούν να αναδειχτούν σε πόλο συσπείρωσης και σημείο αναφοράς ευρύτερων οργανώσεων. Σε συνεργασία με αυτές και αυτόνομα, πρέπει να ανοιχτούν στους τόπους δουλιάς, στη γειτονιά, στα σχολεία για να δημιουργήσουν ένα εξελισσόμενο αντιπολεμικό κίνημα\nΠαρά την ιδεολογική τρομοκρατία, τις ποικιλόμορφες πιέσεις και εκβιασμούς, ένα σχετικά μικρό αλλά σημαντικό κομμάτι των πνευματικών ανθρώπων, παραγόντων της τέχνης και του πολιτισμού συμπαρατάχτηκε αυτά τα χρόνια με το φιλειρηνικό κίνημα.\nΧρέος των πνευματικών ανθρώπων είναι να μιλήσουν, να αντιταχθούν στο γενικευμένο ιμπεριαλιστικό εξανδραποδισμό. Να συνταχθούν με το μαχόμενο λαό. Να εμπνευστούν από τους αγώνες του και να τον εμπνεύσουν. Να αρνηθούν την πνευματική ισοπέδωση και τον ιδεολογικό ευνουχισμό που η άρχουσα τάξη θέλει: έναν πνευματικό κόσμο στην υπηρεσία της στήριξης της βαρβαρότητας του συστήματος. Αλλωστε αυτή η επιλογή, η επιλογή της σιωπής και της ανοχής οδηγεί στην πνευματική φτώχεια και ασφυξία. Η συμπόρευση και συμμετοχή στους λαϊκούς αγώνες μπορεί να φέρει μια γενικότερη άνθηση και ανάταση όταν οι ιδέες της ειρήνης και κοινωνικής απελευθέρωσης αποτελούν την κινητήρια δύναμη της πνευματικής και καλλιτεχνικής δημιουργίας.\nΣτο Παγκόσμιο Συνέδριο των κινημάτων ειρήνης του ΠΣΕ στην Αθήνα, η τελική διακήρυξη έχει τον τίτλο «Παγκόσμια δράση κατά της Νέας Τάξης Πραγμάτων για έναν 21ο αιώνα της ειρήνης, της ασφάλειας και της ανάπτυξης».\nΗ απαίτηση των καιρών και των λαών για την εθνική, περιφερειακή και παγκόσμια δράση κατά της Νέας Τάξης, αποκτά επείγουσα και άμεση προτεραιότητα μετά τη ραγδαία επιδείνωση της διεθνούς κατάστασης.\nΗ απάντηση στο φρικαλέο δίλημμα που έθεσε ο εκπρόσωπος του ιμπεριαλισμού Πρόεδρος Μπους στους λαούς, «ή μαζί μας ή με τους τρομοκράτες», πρέπει να είναι «Παγκόσμιο Αντιπολεμικό Αντιιμπεριαλιστικό κίνημα, μαζί όλοι οι λαοί εναντίον των τρομοκρατών της νέας ιμπεριαλιστικής τάξης». Μόνο πλατιά κινήματα τέτοιας κατεύθυνσης μπορούν να περιθωριοποιήσουν και τις τρομοκρατικές οργανώσεις, που για τους δικούς τους λόγους βρέθηκαν σε σύγκρουση με τις υπηρεσίες του ιμπεριαλισμού, αν και είναι κυρίως δικά τους δημιουργήματα. Οι ιμπεριαλιστές δεν μπορούν, δε θέλουν να εξουδετερώσουν την τρομοκρατία. Είναι οι ίδιοι τρομοκράτες. Κι αν χτυπούν κάποια εστία της, το φαινόμενο τούς συμφέρει να παραμένει.\nΗ ιστορία της ανθρωπότητας έχει αποδείξει πως οι λαοί και τα κινήματά τους είναι πιο δυνατοί. Η καταιγίδα που έχει αρχίσει να ξεσπά, θα είναι εκείνη που θα πνίξει αυτούς που την προκαλούν.\nΘανάση ΠΑΦΙΛΗ *\nΤο «κέρδος» της Ελλάδας από τη συμμετοχή της στον πόλεμο της Κορέας, ήταν τα εκατοντάδες πτώματα των φαντάρων, που «επέστρεψαν» μέσα στα φέρετρα, στο λιμάνι του Πειραιά\nΟι δολοφονικοί βομβαρδισμοί στο Αφγανιστάν συνεχίζονται ανελέητοι. Ο αριθμός των νεκρών και των αμάχων, από τα «χειρουργικά» εγκληματικά χτυπήματα, ολοένα και μεγαλώνει.\nΗ επιχείρηση επιβολής της «αντιτρομοκρατικής» πολεμικής υστερίας σ' όλο τον κόσμο από τους ιμπεριαλιστές των ΗΠΑ, το ΝΑΤΟ και την ΕΕ καθημερινά όλο και κλιμακώνεται.\nΑπό τις δηλώσεις του Αμερικανού υπουργού Εξωτερικών Κ. Πάουελ, του Βρετανού ομολόγου του Τζακ Στρο και του γγ του ΝΑΤΟ Ρόμπερτσον, φαίνεται καθαρά ότι η ανθρωπότητα βρίσκεται μπροστά στον τεράστιο κίνδυνο επέκτασης των ιμπεριαλιστικών επιθέσεων ενάντια και σε άλλες χώρες, με απρόβλεπτες συνέπειες.\nΗ κυβέρνηση του ΠΑΣΟΚ διαθέτει στους Αμερικανούς ιμπεριαλιστές, τον ελληνικό εναέριο χώρο, τα αεροδρόμια, ενεργοποιεί τις αμερικανοΝΑΤΟικές βάσεις και προσαρμόζει το «αμυντικό δόγμα» στις ανάγκες της ιμπεριαλιστικής επιθετικότητας, ενώ δεν κλείνει και το ζήτημα της αποστολής ελληνικών στρατευμάτων στις πολεμικές επιχειρήσεις.\nΟ λαός μας έχει πικρές εμπειρίες από τη συμμετοχή της Ελλάδας σε ιμπεριαλιστικούς πολέμους.\nΟ Ελευθέριος Βενιζέλος, δηλώνοντας «παρών» και δείχνοντας συνέπεια στις «διεθνείς υποχρεώσεις» της χώρας μας, έστειλε το Γενάρη του 1919 ειδικό εκστρατευτικό σώμα υπό τον στρατηγό Νίδερ για να καταπνίξει, μαζί με τους Αγγλογάλλους ιμπεριαλιστές, τη νεαρή σοβιετική εξουσία.\nΗ εκστρατεία της Ουκρανίας υπήρξε μια από τις πιο μαύρες σελίδες της ευρωπαϊκής ιστορίας. Εδειξε το στυγνό και αδίστακτο πρόσωπο του ιμπεριαλισμού.\nΤόσο οι Αγγλογάλλοι ιμπεριαλιστές, όσο και οι Ελληνες αντιμετώπισαν τη σθεναρή αντίσταση του Κόκκινου Στρατού, που πολεμούσε με αφάνταστο ηρωισμό για την υπεράσπιση της σοβιετικής εξουσίας και των κατακτήσεων της Οχτωβριανής Σοσιαλιστικής Επανάστασης.\nΤο ελληνικό εκστρατευτικό σώμα ηττήθηκε επανειλημμένα σε όλες τις μάχες της Ν. Ρωσίας και, τελικά, αναγκάστηκε να υποχωρήσει, σχεδόν αποδεκατισμένο, έχοντας απώλειες 58 αξιωματικούς και πάνω από 1.000 οπλίτες.\nΛίγους μήνες αργότερα, στα μέσα του Μάη 1919, με την απόβαση ελληνικών στρατευμάτων στη Σμύρνη, άρχιζε μια από τις τραγικότερες περιόδους της ιστορίας του τόπου μας, που έμελλε να καταλήξει τον Αύγουστο του 1922 στη μεγαλύτερη εθνική καταστροφή.\nΟ τρομερός απολογισμός της μικρασιατικής καταστροφής είναι: Στρατιώτες: 50.000 νεκροί, 75.000 τραυματίες. Κοντά 1.500.000 Ελληνες αναγκάστηκαν να εγκαταλείψουν τις πανάρχαιες πατρογονικές εστίες τους και να έρθουν πρόσφυγες στην Ελλάδα, αφήνοντας πίσω τους πάνω από 600.000 νεκρούς. Σε δισεκατομμύρια δραχμές ανέρχονται οι υλικές καταστροφές και ζημιές από τον πόλεμο και τις ακίνητες περιουσίες που εγκαταλείφθηκαν ή καταστράφηκαν.\nΗ μικρασιατική εκστρατεία έχει τα ίδια ιμπεριαλιστικά κίνητρα με την ουκρανική, με τη διαφορά ότι καλύπτονταν με όλα τα επιχειρήματα του ελληνικού μεγαλοϊδεατισμού, αρχίζοντας από τον αλυτρωτισμό και τελειώνοντας στο φρούδο όνειρο της ανασύστασης της Βυζαντινής Αυτοκρατορίας!!\nΜετά την απόφαση που πάρθηκε στις 6/5/1919 από το Ανώτατο Συμμαχικό Συμβούλιο για την αποστολή ελληνικού στρατού στη Μικρά Ασία, ο Ελ. Βενιζέλος θριαμβολογώντας έλεγε: «Το πλήρωμα του χρόνου ήλθεν. Η Ελλάς εκλήθη υπό του Συνεδρίου της Ειρήνης να καταλάβει τη Σμύρνην, ίνα εξασφαλίσει την τάξιν. Οι ομογενείς εννοούσιν ότι η απόφασις αυτή ελήφθη διότι εν τη συνειδήσει των διευθυνόντων το Συνέδριο είναι αποφασισμένη η Ενωσις της Σμύρνης μετά της Ελλάδος. Διατελέσας μέχρι των Βαλκανικών Πολέμων υπόδουλος υπό τον αυτόν ζυγόν, εννοώ καλώς ποία αισθήματα χαράς θα πλημμυρώσι σήμερον τας ψυχάς των Ελλήνων της Μικράς Ασίας....».\nΗ μικρασιατική εκστρατεία, παρά τις προσπάθειες της άρχουσας τάξης και των κομμάτων της να παρουσιαστεί σαν προσπάθεια πραγματοποίησης των ονείρων του ελληνικού μεγαλοϊδεατισμού, με τη δημιουργία της «Μεγάλης Ελλάδος των δύο ηπείρων και των πέντε θαλασσών», στην πραγματικότητα ήταν μια κατακτητική πολεμική επιχείρηση στη Μέση Ανατολή με τα πλουσιότατα κοιτάσματα πετρελαίου.\nΟι νικήτριες στον Α` Παγκόσμιο Πόλεμο δυνάμεις της Αντάντ και κυρίως οι Αγγλοι ιμπεριαλιστές, σε μια συγκεκριμένη φάση που έβλεπαν σαφή τον κίνδυνο να χαθεί γι' αυτούς η περιοχή της Εγγύς και Μέσης Ανατολής με τα πλούσια κοιτάσματα της Μοσούλης, ανέθεσαν στην Ελλάδα το ρόλο του χωροφύλακα των συμφερόντων τους, υποσχόμενοι την πραγμάτωση των μεγαλοϊδεατικών ονείρων, για να την εγκαταλείψουν σε μια άλλη φάση, όταν δηλαδή τα συμφέροντά τους στην περιοχή δε διέτρεχαν πια κανένα κίνδυνο.\nΗ μικρασιατική καταστροφή έδειξε με τον πιο τραγικό τρόπο τα ολέθρια αποτελέσματα από τη συμμετοχή της Ελλάδας στους πολεμικούς συνασπισμούς και στις πολεμικές περιπέτειες των ιμπεριαλιστικών δυνάμεων. Και το δίδαγμα αυτό αποκτά ιδιαίτερη σημασία, όταν, εξαιτίας των ιμπεριαλιστικών επεμβάσεων, οι εξελίξεις στις γειτονικές μ' εμάς βαλκανικές και αραβικές χώρες προσλαμβάνουν ολοένα και πιο επικίνδυνες διαστάσεις και απειλούν θανάσιμα την ειρήνη και την ασφάλεια των λαών της περιοχής.\nΠοια συμφέροντα πήγε να εξυπηρετήσει το ελληνικό εκστρατευτικό σώμα στον Πόλεμο της Κορέας το 1950 - 1953; Τι δουλιά έχουν τα στρατευμένα παιδιά του λαού μας στη Βοσνία και Ερζεγοβίνη, στην Αλβανία, στο Κοσσυφοπέδιο και την ΠΓΔΜ;\nΑπό την κυβέρνηση Σημίτη, τη ΝΔ και άλλους, ακούμε καθημερινά ότι σήμερα, μετά την ανατροπή του σοσιαλισμού στην Ευρώπη και τη διάλυση της Σοβιετικής Ενωσης, ο προλεταριακός διεθνισμός και η αλληλεγγύη των λαών είναι ξεπερασμένα. Οτι είμαστε αναγκασμένοι (και για το καλό της χώρας μας), να συμμετέχουμε σε οικονομικούς και στρατιωτικούς συνασπισμούς, όπως στην ΟΝΕ, στην ΕΕ, στο ΝΑΤΟ, διότι, αν δεν το κάνουμε, αν δε δεχτούμε τη «Νέα Τάξη Πραγμάτων», αν δε θεωρήσουμε «αναπόφευκτο» το χτύπημα των ΗΠΑ στο Αφγανιστάν, θα απομονωθούμε. Εχουμε, λοιπόν συμφέρον, σύμφωνα με την κυβέρνηση, να μετέχουμε στους ιμπεριαλιστικούς σχεδιασμούς.\nΤο ΚΚΕ, με απόφαση της Ολομέλειας της Κεντρικής του Επιτροπής (15.9.2001), καταδίκασε το τρομοκρατικό χτύπημα της 11ης Σεπτεμβρίου, εξέφρασε τη λύπη του για τα αθώα θύματα της Νέας Υόρκης και της Ουάσιγκτον, αλλά ταυτόχρονα υπογράμμισε ότι «η συμπάθεια απέναντι στα θύματα και το δοκιμαζόμενο αμερικανικό λαό δεν μπορεί και δεν πρέπει να μετατραπεί σε συμπάθεια και ανοχή στην κρατική πολιτική των ΗΠΑ και των άλλων ιμπεριαλιστικών δυνάμεων, που οργανώνουν την κρατική και παρακρατική τρομοκρατία, δημιουργούν και εκπαιδεύουν τρομοκρατικές ομάδες (...)».\nΗ ακεραιότητα και τα σύνορα της χώρας μας είναι αδιαπραγμάτευτα. Κανένας, όμως, Ελληνας φαντάρος δεν πρέπει να πάει έξω από αυτά, για αλλότρια συμφέροντα.\nΤο καθήκον που μπαίνει επιτακτικά σήμερα στην εργατική τάξη και σε όλους τους εργαζόμενους της χώρας, σε ολόκληρο τον ελληνικό λαό, είναι να δυναμώσει ο αντιπολεμικός, αντιιμπεριαλιστικός αγώνας.\nΟι λαοί με τους αγώνες τους μπορούν και πρέπει να αλλάξουν το πολιτικό τοπίο σε κάθε χώρα. Να ματαιώσουν τα σχέδια του ιμπεριαλισμού. Να πουν το μεγάλο ΟΧΙ τους, στην προσπάθεια για τη χρησιμοποίηση των ενόπλων δυνάμεων ενάντια στους λαούς. Να απαιτήσουν δυναμικά το σταμάτημα του βρώμικου ιμπεριαλιστικού πολέμου στο Αφγανιστάν.\n*Ο Χρήστος Τσιντζιλώνης είναι ιστορικός, μέλος του Τμήματος Ιστορίας της ΚΕ του ΚΚΕ\nΘεσμοθετείται η ελληνική εμπλοκή στους ιμπεριαλιστικούς πολέμους\nΗ εμπλοκή της Ελλάδας στους νέους ιμπεριαλιστικούς πολεμικούς τυχοδιωκτισμούς θεσμοθετήθηκε πλέον με την αμερικανόπνευστη αναθεώρηση του αμυντικού δόγματος, τη λεγόμενη Αμυντική Στρατηγική Αναθεώρηση, που έσπευσε να ανακοινώσει η ελληνική κυβέρνηση μόλις μια βδομάδα μετά τα χτυπήματα στις ΗΠΑ. Με την αναθεώρηση αυτή, μπαίνει και η σφραγίδα των σχεδίων της «νέας τάξης» στις ελληνικές Ενοπλες Δυνάμεις.\nΗ αναθεώρηση αυτή δρομολογεί την εγκατάλειψη της εθνικής άμυνας υπέρ της ΝΑΤΟικής και την ένταξη της «τρομοκρατίας» και της εσωτερικής «ασφάλειας» στην αποστολή των ελληνικών Ενόπλων Δυνάμεων. Μαγειρευόταν εδώ και καιρό, αλλά δεν είναι τυχαία η περίοδος που επιλέχθηκε να ανακοινωθεί στην τελική της μορφή. Η κίνηση αυτή σηματοδοτεί, αφ' ενός μεν την ένταση της επιθετικότητας της άρχουσας τάξης ενάντια στο λαϊκό κίνημα, σε συνδυασμό με την ελληνική εμπλοκή στον «παγκόσμιο πόλεμο κατά της τρομοκρατίας» και, αφ' ετέρου, επαναφέρει το δόγμα περί «εσωτερικού εχθρού», με ό,τι κάτι τέτοιο συνεπάγεται για τα ατομικά δικαιώματα και τις ελευθερίες των πολιτών στο εσωτερικό της χώρας.\nΕσωτερικός ρόλος στις Ενοπλες Δυνάμεις\nΣτον πυρήνα του αμυντικού δόγματος μπαίνει η αντιμετώπιση από τις Ενοπλες Δυνάμεις των «στρατιωτικού χαρακτήρα τρομοκρατικών ενεργειών» και αναγορεύονται οι Ενοπλες Δυνάμεις σε εγγυητή της «ασφάλειας, της ειρήνης και της σταθερότητας». Ανάγοντας δε την τρομοκρατία - με ό,τι περιεχόμενο δίνεται κάθε φορά σ' αυτήν - σε «εθνική απειλή», θα προετοιμάζονται και θα διαπαιδαγωγούνται οι Ενοπλες Δυνάμεις για να χρησιμοποιηθούν ακόμα και ενάντια στον αγωνιζόμενο λαό και θ' ανοίξουν έτσι διάπλατα οι πόρτες για να αναλάβουν ρόλο στην πολιτική και κοινωνική ζωή του τόπου.\nΝα υπενθυμίσουμε ότι η αναθεώρηση του αμυντικού δόγματος έχει ξεκινήσει εδώ και καιρό - στη διάρκεια της προηγούμενης δεκαετίας - και είναι μια παράλληλη διαδικασία με αυτήν της καθιέρωσης του νέου επιθετικού δόγματος του ΝΑΤΟ, το οποίο επικυρώθηκε πανηγυρικά από τη Σύνοδο Κορυφής του ΝΑΤΟ στην Ουάσιγκτον τον Απρίλη του 1999, οπότε μπήκε και επίσημα σε λειτουργία η νέα δομή του ΝΑΤΟ. Με βάση τη νέα δομή, καταργούνται τα εθνικά όρια επιχειρησιακής ευθύνης μεταξύ των χωρών - μελών του ΝΑΤΟ και το δικαίωμα άμυνας του Αιγαίου το αναλαμβάνει κατευθείαν το ΝΑΤΟικό στρατηγείο της Νάπολης.\nΗ εν λόγω αναθεώρηση σε πρώτη φάση εκφράστηκε με την αλλαγή της οργάνωσης και της δομής των Ενόπλων Δυνάμεων, που αποτυπώθηκε στη δημιουργία μισθοφορικού στρατού (μέχρι το 2005 οι επαγγελματίες οπλίτες στην Ελλάδα θα ανέρχονται σε 25.000), μικρών και ευέλικτων μονάδων, καθώς και ανάλογες προσαρμογές στα εξοπλιστικά προγράμματα, ώστε ν' ανταποκρίνονται στις νέες αποστολές που σχεδιάζει το ΝΑΤΟ. Στην ίδια αναθεώρηση εντάσσεται και η μετατροπή του Γ` Σώματος Στρατού σε ΝΑΤΟικό στρατηγείο, όπως και η μετεξέλιξη του Β` Σώματος Στρατού σε μονάδα ταχείας ανάπτυξης. Οσον αφορά στο χρονοδιάγραμμα της αναθεώρησης, όπως αναγγέλθηκε, μέχρι το Δεκέμβρη του 2001 θα έχει ολοκληρωθεί η έγκριση της νέας δομής των Ενόπλων Δυνάμεων και τα επόμενα τρία χρόνια θα έχει ολοκληρωθεί η εφαρμογή της αναθεώρησης του αμυντικού δόγματος, το οποίο θα αφορά στην περίοδο μέχρι το 2015.\nΤο ίδιο το κείμενο της αναθεώρησης που έδωσε στη δημοσιότητα το υπουργείο Αμυνας είναι αποκαλυπτικό: «Η Αμυντική Στρατηγική Αναθεώρηση, αναφέρεται συμπερασματικά, βρίσκεται σε πλήρη εναρμόνιση με τις διακηρύξεις της κυβέρνησης. Βασίζεται στις ανάγκες της εξωτερικής μας πολιτικής και της πολιτικής ασφάλειας στο νέο στρατηγικό περιβάλλον που βιώνουμε. Στηρίζεται στις δυνατότητες των Ενόπλων Δυνάμεων, διορθώνει τις αδυναμίες και θέτει ένα πλαίσιο για μια αναλυτική διαδικασία εκσυγχρονισμού, η οποία: Προσφέρει ισχυρή άμυνα και μακροπρόθεσμη ασφάλεια. Συμβαδίζει με τις εθνικές και τις απορρέουσες από το ΝΑΤΟ και την Ευρωπαϊκή Ενωση υποχρεώσεις μας. Προβάλλει τα ευρύτερα διεθνή μας ενδιαφέροντα σε θέματα ασφάλειας. Συμβάλλει στην επίτευξη των εθνικών στόχων».\nΗ αναθεώρηση ξεκίνησε\nΣτο μεταξύ, ήδη, μπήκε επί τάπητος η αλλαγή του προσανατολισμού των Ενόπλων Δυνάμεων, μετά την αναθεώρηση του αμυντικού δόγματος. Πρακτικά, αυτή η αλλαγή θα κινείται σε δύο κατευθύνσεις: Η μια αφορά την άμεση συμμετοχή των ελληνικών Ενόπλων Δυνάμεων στον πόλεμο που έχουν κηρύξει οι Αμερικάνοι και η άλλη αφορά τον εσωτερικό προσανατολισμό των Ενόπλων Δυνάμεων.\nΣχετικά με την ελληνική συμμετοχή στον πόλεμο, η Ελλάδα έχει τεθεί στη διάθεση των ΗΠΑ και των τυχοδιωκτικών πολεμικών τους σχεδίων. Η Ελλάδα, μετά την ενεργοποίηση του άρθρου 5 του ΝΑΤΟ, ουσιαστικά βρίσκεται σε εμπόλεμη κατάσταση. Η κυβέρνηση δηλώνει στις ΗΠΑ πλήρη ετοιμότητα για να διαθέσει ό,τι της ζητηθεί. Τα όρια της ελληνικής εμπλοκής θα τα θέσουν οι ίδιοι οι Αμερικάνοι. Ηδη, έχει διατεθεί επίσημα ο εναέριος χώρος στα αμερικανικά αεροσκάφη, μεταγωγικά και μαχητικά. Η αεροπορική και ναυτική βάση της Σούδας, καθώς και ολόκληρη η Κρήτη βρίσκεται σε κατάσταση πολέμου. Το ΝΑΤΟικό στρατηγείο της Λάρισας μαζί με το επιτελείο που το στελεχώνει είναι στη διάθεση των Αμερικανών. Η βάση στο Ακτιο αποτελεί προκεχωρημένη βάση εξόρμησης των ιπταμένων ραντάρ (ΑΒΑΚΣ), ενώ ελληνικά πληρώματα γι' αυτού του είδους τα αεροσκάφη συμμετέχουν στην κάλυψη του εναέριου χώρου των ΗΠΑ.\nΚαι οι ίδιες οι ελληνικές Ενοπλες Δυνάμεις είναι στη διάθεση του ΝΑΤΟ. Ενα μόνο πρώτο μέρος της άμεσης ελληνικής εμπλοκής είναι και η συμμετοχή του αντιτορπιλικού «Φορμίων» και ενός ναρκαλιευτικού πλοίου στη Μόνιμη Ναυτική Δύναμη του ΝΑΤΟ στη Μεσόγειο, η οποία ήδη κινείται στην Ανατολική Μεσόγειο με πολεμική αποστολή. Υπάρχουν, βέβαια, και οι άμεσα διαθέσιμες στο ΝΑΤΟ ελληνικές δυνάμεις, που είναι τόσο το Β` Σώμα Στρατού που εδρεύει στη Βέροια (υπάγονται όλες οι μονάδες των Ειδικών Δυνάμεων και η 32 Ταξιαρχία Πεζοναυτών), όσο και το Γ` Σώμα Στρατού, που εδρεύει στη Θεσσαλονίκη, το οποίο μετεξελίσσεται σε ΝΑΤΟικό στρατηγείο. Επίσης στην κατηγορία αυτή ανήκουν δέκα πολεμικά πλοία του Πολεμικού Ναυτικού και μια μοίρα από 20 μαχητικά αεροσκάφη τύπου F-16.\nΑναφορικά με τον εσωτερικό προσανατολισμό των Ενόπλων Δυνάμεων, μελετάται από τα στρατιωτικά επιτελεία η μετακίνηση στρατιωτικών δυνάμεων στα αστικά κέντρα, με αποστολή την προστασία ευαίσθητων περιοχών και εγκαταστάσεων από ενδεχόμενα τρομοκρατικά χτυπήματα. Θα πρόκειται για μια διαδικασία αντίστροφη αυτής που ξεκίνησε το 1974 για την αντιμετώπιση της τουρκικής απειλής. Σε πρώτη φάση, το ρόλο αυτό θα κληθούν να παίξουν μονάδες των ειδικών δυνάμεων, ενώ ήδη ομάδα καταδρομέων για «ψυχολογικούς λόγους» συμμετέχει στη φύλαξη του υπουργείου Εθνικής Αμυνας στην οδό Μεσογείων.\nΣτην κατεύθυνση αυτή, γίνεται αναθεώρηση πολλών σχεδίων, καθώς πρέπει, αφ' ενός μεν, να υπάρχει ετοιμότητα για τυχόν αποστολή ελληνικών στρατιωτικών δυνάμεων στα πολεμικά μέτωπα που ανοίγουν οι Αμερικάνοι, αφ' ετέρου δε, ο ελληνικός στρατός να καλύψει και ανάγκες «εσωτερικής ασφάλειας», φυλάγοντας στόχους ενδεχόμενων τρομοκρατικών χτυπημάτων. Ωστόσο, η αναδιάταξη αυτή και ο εσωτερικός προσανατολισμός των Ενόπλων Δυνάμεων δημιουργεί σοβαρά προβλήματα ως προς το ρόλο τους στην εκπλήρωση της υποχρέωσής τους για προστασία της εθνικής ανεξαρτησίας. Αλλά μάλλον αυτό είναι ξεπερασμένο ζήτημα για την άρχουσα τάξη, τους πολιτικούς της εκφραστές και την κυβέρνηση. Το κεφάλαιο και το κέρδος δεν έχουν πατρίδα και είναι πάνω και πέρα από τα κυριαρχικά δικαιώματα.\nByΦιλιππος Ανθης ΗΦΑΙΣΤΟΣ στις 9:35 π.μ.\nΜέση Ανατολή και πόλεμος: Αχώριστοι όπως πάντα\nΩς τις 4.45 το απόγευμα της 11ης Σεπτέμβρη 2001 (ώρα Ελλάδας), η περιοχή που φέρει το συμβατικό όνομα της «Παλαιστίνης» ήταν το θερμότερο σημείο του πλανήτη.\nΗ «Δεύτερη INTIFADA» κρατά ήδη από πολλούς μήνες. Οι Ισραηλινοί απαντούν με αστυνομικές και στρατιωτικές επιθέσεις και με όλο και πιο συχνούς αποκλεισμούς των εδαφών της Παλαιστινιακής Αρχής. Η άνοδος της κυβέρνησης του Αριέλ Σαρόν, στις 6.2.01, δίνει και νέα τροπή στην κατάσταση, καθώς ο νέος πρωθυπουργός είναι γνωστό ότι ανήκει στις πιο αδιάλλακτες ισραηλινές δυνάμεις, αν δεν τις ενσαρκώνει. Στις παραμονές της 11ης Σεπτέμβρη, η κατάσταση έχει πάρει τέτοια τροπή ώστε πολλοί αναρωτιούνται μήπως η κατεύθυνση του Ισραήλ είναι η αφαίρεση του «πρώην» από τα πρώην κατεχόμενα εδάφη. Αναφέρεται ακόμη και ισραηλινό αεροπορικό πλήγμα ενάντια σε συριακό σταθμό ραντάρ 65 χλμ. βορείως των ισραηλινών συνόρων στις 13.4.01. Ολόκληρη η διαδικασία που είναι γνωστή σαν «ειρηνευτική διαδικασία της Μέσης Ανατολής» έχει φθάσει στο αδιέξοδο.\nΟ παράγων που βρίσκεται πίσω από αυτή την εξέλιξη είναι γνωστός και πασιφανής. Η Συμφωνία του Οσλο άνοιξε αντικειμενικά το δρόμο για τη δημιουργία ενός παλαιστινιακού κράτους. Ωστόσο, ισχυρές δυνάμεις του Ισραήλ δεν είχαν αυτό κατά νου όταν την υπέγραφαν. Κυρίως είχαν στόχο την επίτευξη διαφόρων άλλων στόχων και, όσον αφορά τους Παλαιστινίους, να κάνουν μερικές παραχωρήσεις, ίσως όχι εντελώς ασήμαντες, αλλά που θα είχαν σαν μόνο τελικό αποτέλεσμα την εξασφάλιση του ελέγχου τους σε αποκλεισμένους οικισμούς. Ωστόσο, η ίδια η δυναμική της πορείας της διαδικασίας και των διαπραγματεύσεων που συνδέονται με αυτή, οδηγούσε και ήταν μοιραίο να οδηγήσει σε ένα σημείο όπου το Ισραήλ είχε πια επιτύχει όσα προσδοκούσε και, από τη συνέχιση των διαπραγματεύσεων, δεν είχε παρά να χάσει και κυρίως να χάσει εκείνο που το ενδιέφερε περισσότερο, δηλαδή τον έλεγχο των πρώην κατεχομένων και νυν αυτόνομων Παλαιστινιακών εδαφών. Αυτό φάνηκε και στην πολιτική της κυβέρνησης Μπάρακ, που, ενώ είχε δεσμευτεί κατηγορηματικά ότι δε θα ανεγείρει άλλους οικισμούς, κατέληξε να ανεγείρει τους πιο πολλούς. Η όλο και μεγαλύτερη αδιαλλαξία στις διαπραγματεύσεις ήταν η άλλη μορφή έκφρασης.\nΔεν μπορεί κανείς να έχει μια πλήρη ή, έστω μια πληρέστερη εικόνα της κατάστασης στη Μέση Ανατολή αν δεν παρατηρήσει ένα φαινόμενο που αποτελεί τη σύζευξη της κατάστασης πριν την ημερομηνία της 11ης Σεπτέμβρη 2001 με τη μετέπειτα.\nΑπό καιρό είχε επισημανθεί το γεγονός της διστακτικότητας των ΗΠΑ να παρέμβουν με το γνωστό τους τρόπο στα Μεσανατολικά και αυτό είχε ερμηνευτεί σαν ένδειξη ότι οι σχέσεις μεταξύ ΗΠΑ και Ισραήλ δεν ήταν πια ανέφελες. Οι φήμες αυτές ενισχύθηκαν από τις τριβές που εμφανίστηκαν την εποχή της κυβέρνησης Νετανιάχου και ενισχύθηκαν ακόμη περισσότερο από τον τρόπο της έξωσης της τελευταίας από την εξουσία.\nΜετά την 11η Σεπτέμβρη, έχουμε την εξής εξέλιξη. Από τη μια μεριά, έχουμε τη δήλωση του πρώην πρωθυπουργού του Ισραήλ Γιεχούντ Μπάρακ, στις 12.9.01, που φαίνεται να είναι η πρώτη που αποδίδει τα πλήγματα στον Οσάμα Μπιν Λάντεν. Από την άλλη, έχουμε τη δήλωση, στις 12.9.01, του τρέχοντος πρωθυπουργού του Ισραήλ Αριέλ Σαρόν, η οποία φαίνεται να είναι αν όχι η πρώτη, τουλάχιστον μεταξύ των πρώτων και προηγουμένη της ομιλίας Μπους, που τάχθηκε αναφανδόν υπέρ μιας «άμεσης και κοινής εκστρατείας ενάντια στην τρομοκρατία».\nΗ ανάλυση των διεθνών εξελίξεων με βάση ενδείξεις πάντα ασαφείς και αμφιλεγόμενες, δημιουργεί πάντα τον κίνδυνο της υπερβολικής ή, τουλάχιστον, της άστοχης καχυποψίας. Ωστόσο, οι ισραηλινοί επίσημοι δεν έκρυψαν από την αρχή την προσπάθειά τους να συνδέσουν τα γεγονότα της 11ης Σεπτέμβρη με τη Μεσανατολική διαδικασία - δεν είναι, άραγε, αυτό και μόνο ένδειξη μιας εναγώνιας αναζήτησης συμμάχων προς συμπαράταξη ή ακόμη και καταναγκασμού τους σε αυτό το βήμα; Από την άλλη μεριά, είχαμε τα δημοσιεύματα και τις δηλώσεις από την πλευρά των ΗΠΑ. Οχι μόνο από την άποψη του αριθμού τους αλλά και από την άποψη του περιεχομένου τους, είναι, νομίζουμε, επαρκείς για να στηρίξουν ένα πολύ σοβαρό συμπέρασμα: Στο πολύπλοκο κουβάρι των αντιθέσεων και των αντιπαραθέσεων της Μέσης Ανατολής, γίνονται προσπάθειες ανακατάταξης των συμμαχιών και, ίσως, και δημιουργίας νέων. Βασικό στοιχείο αυτών των προσπαθειών φαίνεται να είναι μερικά - πρώτα αλλά σαφή - σημάδια αφαίρεσης της «αποκλειστικότητας» του Ισραήλ για τις ΗΠΑ, οι οποίες, προφανώς, δε βλέπουν (και, όπως φαίνεται, από καιρό δεν έβλεπαν) λόγους για κάτι τέτοιο στις νέες συνθήκες. Πράγμα που, φυσικά, δεν μπορούσε παρά να προκαλέσει τη σοβαρή ανησυχία ισχυρών δυνάμεων του Ισραήλ.\nΤα πράγματα, όμως, δεν περιορίστηκαν εκεί. Λες και όλα τ' άλλα δεν ήταν ήδη αρκετά, είχαμε και άλλα συνταρακτικά γεγονότα:\nΗ συνάντηση ανωτάτου επιπέδου μεταξύ Ισραήλ και Παλαιστινιακής Αρχής (με εκπροσώπους τον Γιασέρ Αραφάτ και τον Σιμόν Πέρες) που είχε προγραμματιστεί για τις 14.9.01, ματαιώθηκε με προφανή παρέμβαση του ισραηλινού πρωθυπουργού Αριέλ Σαρόν. Ωστόσο, η συνάντηση πραγματοποιήθηκε την επομένη, χωρίς κανένας όρος του πρωθυπουργού να έχει φανερά ικανοποιηθεί.\nΑποκαλύφθηκαν σοβαρά ρήγματα μέσα στην ισραηλινή κυβέρνηση, με τον υπουργό Εξωτερικών όχι μόνο να μποϊκοτάρει τις συνεδριάσεις του Υπουργικού Συμβουλίου, αλλά και να κατηγορεί τον αρχηγό του Γενικού Επιτελείου ότι σχεδιάζει πολιτικές δολοφονίες στο εξωτερικό.\nΕίναι φανερό ότι στην όλη υπόθεση υπέβοσκε μια κρίση κάθε άλλο παρά συνήθης.\nΕμπρός, πίσω στο 1938!...\nΟι παραπάνω εξελίξεις έπεσαν σαν αλλεπάλληλο κύμα βομβών, ένας πραγματικός διπλωματικός «βομβαρδισμός τάπητος». Την εντύπωση που προκάλεσαν τη βλέπουμε σε άρθρο του πρώην υπουργού Αμυνας του Ισραήλ Μοσέ Αρενς στην «HAARETZ» της 2/10/01.\nΕκεί βλέπουμε την προειδοποίηση ενάντια σε ένα συνασπισμό του Προέδρου Τζoρτζ Μπους του νεοτέρου που θα περιλαμβάνει τους Παλαιστινίους και τη Συρία και θα αποκλείει το Ισραήλ, συνασπισμό ανάλογο «με εκείνον που δημιούργησε με τόση επιτυχία ο Πρόεδρος Τζoρτζ Μπους ο πρεσβύτερος εδώ και 10 χρόνια». Η τελευταία σταγόνα στο ποτήρι έπεσε και η τελευταία αμφιβολία διασκορπίστηκε όταν ο πρωθυπουργός Αριέλ Σαρόν, προφανώς μην θέλοντας να υστερήσει απέναντι στον Πρόεδρο Μπους, βγήκε, στις 5.10.01, με πολύκροτες δηλώσεις. Από τις δηλώσεις αυτές, πληροφορηθήκαμε:\nΣτις «δυτικές δυνάμεις», εμφανίζονται διαθέσεις «να τα βρουν» με τους Αραβες σε βάρος του Ισραήλ.\nΠρόκειται για τεράστιο λάθος, που θυμίζει το λάθος που διαπράχθηκε στο Μόναχο στις 30.9.1938.\nΟι ενδιαφερόμενοι πρέπει να έχουν υπόψη τους ότι «το Ισραήλ δε θα γίνει Τσεχοσλοβακία».\nΣτην έκφραση «δυτικές δυνάμεις», ίσως κρύβεται όχι μόνο η διπλωματική ανάγκη να μην αναφερθούν μόνο οι ΗΠΑ αλλά και μια αναφορά που δε γίνεται μόνο στις ΗΠΑ. Ισως το Ισραήλ να είχε ανησυχήσει από την προοπτική της άρσης όλων των κυρώσεων σε βάρος του Ιράκ που συζητιόταν εκτεταμένα από καιρό. Από την άλλη, είναι φανερό ότι το τρίτο σημείο κρύβει σαφή και ομολογημένη προειδοποίηση και, ίσως, απειλή. Δεν ξέρουμε τι θα μπορούσε το Ισραήλ να κάνει, πάντως καλό θα ήταν να μην ξεχνά (όπως φαίνεται να συμβαίνει) τους πραγματικούς λόγους που έσπρωξαν τους Βρετανούς και τους Γάλλους να υπογράψουν το Μόναχο, λόγους που (με την όχι ευκαταφρόνητη ισραηλινή συμμετοχή) δεν υπάρχουν σήμερα. Δεν μπορεί, παράλληλα, να μας διαφύγει το γεγονός ότι ο «Αρίκ» θεώρησε σαν πιο κατάλληλο για παραδειγματική αναφορά ένα γεγονός που άνοιξε την πόρτα της τελευταίας φάσης της διαδικασίας προς τον Β' Παγκόσμιο Πόλεμο.\nΟπως, όμως, και αν έχει το πράγμα, είναι ήδη φανερό ότι η προειδοποίηση του ΚΚΕ για την ανάγκη σοβαρής προσοχής στις ανακατατάξεις των συμμαχιών και, ίσως, σε νέες συμμαχίες, είναι πιο επίκαιρη από ποτέ. Αλλωστε, σ' αυτή την, ούτως ή άλλως, παράξενη χώρα όπου κατοικούμε, είναι, φαίνεται, της μοίρας μας να επαληθεύονται οι δογματικοί, οι αποσπασμένοι από την πραγματικότητα, οι έγκλειστοι στο χρονοντούλαπο της ιστορίας και τα λοιπά και τα λοιπά και τα λοιπά...\nΣΥΡΙΖΑ Λεονταρισμοί για την ΕΕ και λαϊκή παραπλάνηση\nΛεονταρισμοί για την ΕΕ και λαϊκή παραπλάνηση\nτη συνέντευξή του στην κυριακάτικη «Αυγή» (17/11/2013), ο Αλ. Τσίπρας είπε ότι μπορεί να γίνει μια «βαθιά και ριζική αλλαγή στην ευρωπαϊκή πολιτική». Και όταν τον ρωτάνε πώς θα γίνει με δεδομένο ότι «οι Βρυξέλλες διαμηνύουν τώρα επιπλέον ότι, με δέσμευση των κρατών μελών, όταν μια χώρα δεν επιτυγχάνει τους στόχους που έχει θέσει η ενιαία οικονομική διακυβέρνηση, θα παγώνουν οι κοινοτικές επιδοτήσεις», ο ίδιος απαντά: «Περιθώρια διαφορετικής πολιτικής υπάρχουν... Η κυβέρνηση δε θέλησε ή δεν μπόρεσε να διαπραγματευτεί ούτε και να συγκροτήσει συμμαχίες σε ευρωπαϊκό επίπεδο ή ακόμα και να εκμεταλλευτεί τις εσωτερικές αντιθέσεις που έχουν ξεσπάσει για την πορεία του ελληνικού προγράμματος. Οι δυνατότητες αυτές υπάρχουν και θα τις εκμεταλλευτεί στο έπακρο μια κυβέρνηση με πυρήνα την Αριστερά... με ισχυρές συμμαχίες σε όλη την Ευρώπη... μπροστά στα αδιέξοδα που διαμορφώνονται να συγκροτηθούν και νέα μέτωπα και να διαμορφωθούν νέοι συσχετισμοί που θα αλλάξουν την εικόνα».\nΤι εννοεί ο Αλ.Τσίπρας όταν λέει ότι μπορεί να εφαρμοστεί άλλη «ευρωπαϊκή πολιτική» με την οποία θα γίνουν βαθιές και ριζικές αλλαγές; Προφανώς ο καθένας μπορεί να εννοεί ό,τι θέλει. Βεβαίως ένα τμήμα εργαζομένων όταν τον ακούει νομίζει ότι εννοεί μια φιλολαϊκή πολιτική, επιστροφής στην κατάσταση πριν από το 2009. Μέσα σε ποια όρια κινείται η όποια δυνατότητα αλλαγής πολιτικής; Μπορεί για παράδειγμα η ΕΕ, ένωση καπιταλιστικών κρατών, να εφαρμόσει πολιτική κόντρα στο κεφάλαιο, στα μονοπώλια, άρα σε όφελος της εργατικής τάξης, των άλλων φτωχών λαϊκών στρωμάτων; Είναι χαρακτηριστικό τι απαντάει ο ίδιος. Κάνει λόγο για «συμμαχίες σε ευρωπαϊκό επίπεδο και νέα μέτωπα για να διαμορφωθούν νέοι συσχετισμοί» που μπορούν να επιδιωχθούν αξιοποιώντας τις «εσωτερικές αντιθέσεις». Αλήθεια, με ποιους θα γίνουν αυτές οι συμμαχίες και τι αντιθέσεις είναι αυτές που θα αξιοποιηθούν; Πρόκειται για συμμαχίες με άλλα καπιταλιστικά κράτη εντός της ΕΕ και αντιθέσεις ανάμεσά τους, ή πιο σωστά, όπως έχει τελευταία εκφραστεί, των κρατών μελών του λεγόμενου Νότου, κόντρα στα κράτη μέλη του Βορρά με επικεφαλής τη Γερμανία, για την πολιτική διαχείρισης της κρίσης σε όφελος του κεφαλαίου.\nΜε δεδομένο ότι η κρίση είναι γενικευμένη στην ΕΕ, αλλά έχει χτυπήσει βαθύτερα τις καπιταλιστικές οικονομίες του Νότου, έτσι οι κόντρες αφορούν του ποιου κράτους τα μονοπώλια θα έχουν λιγότερες απώλειες από την καταστροφική δράση της κρίσης, ποια θα βγουν από την κρίση πιο ισχυρά και με μεγαλύτερα μερίδια στην ευρωενωσιακή και διεθνή αγορά. Πρέπει λοιπόν να μας εξηγήσει ο ΣΥΡΙΖΑ, η συμμετοχή της Ελλάδας στους ανταγωνισμούς ανάμεσα στα μονοπώλια, στην πλευρά της μιας ή άλλης ομάδας κρατών, θα ωφελήσει την εργατική τάξη και τα φτωχά λαϊκά στρώματα της χώρας ή ένα τμήμα των Ελλήνων καπιταλιστών; 'Η μήπως υπάρχει περίπτωση να ωφεληθούν και οι δύο;\nΦούμαρα οι φιλολαϊκές αλλαγές\nΟι ανταγωνισμοί που λέει ότι θα εκμεταλλευτεί ο ΣΥΡΙΖΑ μπορεί να ωφελήσουν τους επιχειρηματικούς ομίλους στην Ελλάδα. Για την εργατική τάξη και τα άλλα φτωχά λαϊκά στρώματα; Τι θα αλλάξει;\nΟ Αλ.Τσίπρας απαντά και σ' αυτό μιλώντας στην ίδια συνέντευξη για τρεις πυλώνες της κυβερνητικής πολιτικής του ΣΥΡΙΖΑ: «Ο πρώτος είναι η άμεση αντιμετώπιση της βαθιάς ανθρωπιστικής κρίσης. Ο δεύτερος είναι η σταθεροποίηση της οικονομίας, με στήριξη του εισοδήματος των πιο αδύναμων κοινωνικών στρωμάτων. Και ο τρίτος η παραγωγική ανασυγκρότηση της οικονομίας. Για την υλοποίηση του σχεδίου αυτού χρειάζεται μια νέα συμφωνία για το χρέος, που θα συνδέει την αποπληρωμή του με την ανάπτυξη. Μια τέτοια συμφωνία απαιτείται τόσο για το καλό της Ελλάδας και των υπολοίπων χωρών του Νότου, όσο όμως και για το καλό ολόκληρης της ΕΕ».\nΚαι πώς θα τα κάνει αυτά; «Θα επαναφέρει τις συλλογικές συμβάσεις, τον κατώτατο μισθό στα προ του μνημονίου επίπεδα, θα επαναφέρει τους νόμους ελέγχου των απολύσεων, θα προωθήσει ένα δίκαιο φορολογικό σύστημα, νέο αναπτυξιακό νόμο και το περιουσιολόγιο». Πώς θα τα κάνει αυτά; Χωρίς «μνημόνιο» αλλά με «Εθνικό Σχέδιο Ανάπτυξης και Ανασυγκρότησης της οικονομίας». Βεβαίως και οι υποσχέσεις για τους μισθούς, έχουν προϋπόθεση, όπως λέει, την ανάπτυξη της οικονομίας. Μάλιστα ο Γ. Σταθάκης μιλά για σταθεροποίηση των μισθών και όχι για αυξήσεις...\nΟμως όλες οι αστικές πολιτικές δυνάμεις και τα κόμματα της συγκυβέρνησης αναφέρονται σε ένα «Εθνικό Σχέδιο Ανάπτυξης». Πού διαφέρει αυτό που προβάλλει ο ΣΥΡΙΖΑ; Ο ΣΥΡΙΖΑ ουσιαστικά λέει ότι η ΝΔ υιοθέτησε λάθος συνταγή, είναι λοιπόν ανίκανη να φέρει την ανάκαμψη, αθέτησε παλιότερες θέσεις της όπως είχαν διατυπωθεί στα διάφορα «Ζάππεια», και γι' αυτόν το λόγο δεν μπορεί να φέρει ανάπτυξη: «Η κυβέρνηση Σαμαρά είχε υποσχεθεί κατάργηση για το χαράτσι στα ακίνητα και τώρα το μονιμοποιεί και το επεκτείνει. Είχε υποσχεθεί επαναδιαπραγμάτευση του Μνημονίου και τώρα το εφαρμόζει με τη μεγαλύτερη δυνατή κοινωνική σκληρότητα. Ο Αλ. Τσίπρας ζητεί να μπει φρένο στις αντιδημοκρατικές - αντιλαϊκές κυβερνητικές μεθοδεύσεις, να πέσει η κυβέρνηση και να γίνουν εκλογές. Να μιλήσει ο λαός!» («Αυγή» 19/11/2013).\nΕίναι καθαρό λοιπόν ότι η κόντρα με την κυβέρνηση όσο και αν φαίνεται ότι βασικά απευθύνεται στους εργαζόμενους που έχουν υποστεί τα πάνδεινα τα τελευταία χρόνια, στην πραγματικότητα υπόσχεται στο κεφάλαιο ότι η κυβέρνηση του ΣΥΡΙΖΑ με αλλαγές στο μείγμα διαχείρισης θα συμβάλει με την πολιτική της στην καπιταλιστική ανάκαμψη. Στο λαό λέει (όπως άλλωστε και η κυβέρνηση) ότι βελτίωση της ζωής του θα δει εφόσον έχουμε ανάκαμψη. Ανάκαμψη από την κρίση σημαίνει στο έδαφος του καπιταλισμού ενίσχυση του κεφαλαίου, των μονοπωλίων. Την καπιταλιστική οικονομία θέλει να αναπτύξει, γι' αυτήν και ο αναπτυξιακός του νόμος. Δυο μικρά δείγματα ως προς αυτό, είναι η στήριξη που έδωσε στην ντόπια φαρμακοβιομηχανία στη συνέλευση των φαρμακοβιομηχάνων, αλλά και η στήριξη των ιδιωτικών ασφαλιστικών εταιρειών για συμμετοχή τους σε Κοινωνική Ασφάλιση και Υγεία.\nΜοχλοί ενίσχυσης του κεφαλαίου\nΑς δούμε όμως τι έχει θεσμοθετήσει η ΕΕ.\n1. Τη «Συνθήκη για τη Σταθερότητα, το Συντονισμό και τη Διακυβέρνηση στην Οικονομική και Νομισματική Ενωση», η οποία ισχύει από την 1η Ιανουαρίου του 2013, σύμφωνα με την οποία δεν επιτρέπεται διαρθρωτικό έλλειμμα μεγαλύτερο του 0,5% του ΑΕΠ, ενώ τα κράτη μέλη της Ευρωζώνης με χρέος μεγαλύτερο του 60% του ΑΕΠ, όπως η Ελλάδα, οφείλουν να το μειώνουν κατά 1/20 κάθε έτος. Αυτό σημαίνει ότι η Ελλάδα είναι υποχρεωμένη να έχει πρωτογενές πλεόνασμα για πολλές ακόμη δεκαετίες, ώστε να χρησιμοποιεί μέρος του, για τη μείωση του χρέους. Αυτή η Συνθήκη δεν μπορεί να παραβιαστεί, δηλαδή να υπάρξει χαλάρωση, ακόμη και μετά τα μνημόνια, επειδή η Κομισιόν και το Eurogroup ελέγχουν και ουσιαστικά εγκρίνουν τους κρατικούς προϋπολογισμούς. Τι σημαίνει αυτό; Οτι τα αντιλαϊκά μέτρα για τη διαχείριση της κρίσης σε όφελος του κεφαλαίου ήρθαν για να μείνουν, όποιο ή όποια κόμματα και αν βρίσκονται στην κυβέρνηση. Γιατί, ακόμη και αν χαλαρώσει η αυστηρή δημοσιονομική πολιτική, αν δηλαδή εφαρμοστεί πολιτική Ομπάμα, όπως προτείνει ο ΣΥΡΙΖΑ, γιατί αυτή είναι σε τελευταία ανάλυση η διαφορετική πολιτική που θα είναι σε όφελος του λαού αλλά και της ΕΕ ταυτόχρονα, όπως ισχυρίζεται - δηλαδή ωφέλιμη και για τους εργαζόμενους και για το κεφάλαιο, πράγμα ασυμβίβαστο - το «Σύμφωνο Σταθερότητας» για την ΟΝΕ και το ευρώ, που επιβάλλει ανώτατο όριο του χρέους κάθε κράτους το 60% του ΑΕΠ και ανώτατο όριο στα ελλείμματα το 3% του ΑΕΠ και είναι ένα από τα εργαλεία για την ανταγωνιστικότητα. Τώρα μείωσαν το όριο των ελλειμμάτων στο 0,5%, επειδή όλα τα κράτη έχουν μεγάλα ελλείμματα και μεγάλο κρατικό χρέος, τους δυσκολεύει στην έξοδο από την κρίση και πρέπει να τα μειώσουν με γοργούς ρυθμούς.\n2. Από την 1η Γενάρη 2014 όταν μία χώρα της ΕΕ δεν πιάνει τους στόχους της στο πλαίσιο της ενιαίας οικονομικής διακυβέρνησης ή παραβιάζει τις οικονομικές συστάσεις της Κομισιόν, δε θα της δίνουν κοινοτικές επιδοτήσεις από το ΕΣΠΑ, τις αγροτικές επιδοτήσεις κλπ. Ετσι, είτε με μνημόνιο είτε χωρίς μνημόνιο, οποιαδήποτε ελληνική κυβέρνηση είναι υποχρεωμένη να συνεχίζει τη σημερινή αυστηρή δημοσιονομική αντιλαϊκή πολιτική, προκειμένου να έχει όχι απλά ισοσκελισμένους προϋπολογισμούς αλλά τέτοια πλεονάσματα που να μειώνει το χρέος της. Διαφορετικά, θα χάνει λεφτά το κεφάλαιο. Ολα τα κόμματα του ευρωμονόδρομου, που ως κυβερνήσεις θα διαχειριστούν τον καπιταλισμό, θα κινηθούν υποχρεωτικά στα παραπάνω πλαίσια.\n3. Εχει θεσμοθετήσει τον έλεγχο των κρατικών προϋπολογισμών στα πλαίσια της οικονομικής διακυβέρνησης, ακριβώς για να μην παραβιάζεται το Σύμφωνο Σταθερότητας.\nΟλα τα παραπάνω είναι μοχλοί ενίσχυσης του κεφαλαίου σε κάθε κράτος μέλος και σε ΕΕ και Ευρωζώνη συνολικά.\nΤι θα κάνει με όλ' αυτά ο ΣΥΡΙΖΑ που μιλά για ριζικές αλλαγές στην ΕΕ;\nΕν κατακλείδι, ριζικές αλλαγές σε όφελος του λαού στην ΕΕ του κεφαλαίου, ριζικές αλλαγές της ίδιας της ΕΕ του κεφαλαίου δεν μπορούν να γίνουν. Ο ΣΥΡΙΖΑ παραπλανά το λαό όταν εκφράζει αυτή τη γραμμή, χειραγωγώντας τον στο σύστημα και την πολιτική του κεφαλαίου. Να γιατί λέμε ότι για την εργατική τάξη, τα άλλα φτωχά λαϊκά στρώματα είναι μονόδρομος η πάλη σε αντιμονοπωλιακή, αντικαπιταλιστική ρότα, ο αγώνας για μονομερή διαγραφή του χρέους, αποδέσμευση από την ΕΕ, κοινωνικοποίηση των συγκεντρωμένων μέσων παραγωγής, με εργατική, λαϊκή εξουσία.\nByΦιλιππος Ανθης ΗΦΑΙΣΤΟΣ στις 8:15 π.μ.\nΗ προοπτική που τους ταράζει\n«Επιτέθηκε κατά όσων επιχειρούν να επιβάλουν "ζαχαριαδική τακτική" στο κόμμα της αξιωματικής αντιπολίτευσης» (ο Πέτρος Τατσόπουλος στη συνεδρίαση της κοινοβουλευτικής ομάδας του ΣΥΡΙΖΑ)\n«Δεν υπάρχει πιο σταλινικό μπλοκ από το σημερινό μνημονιακό - μιντιακό μπλοκ» (ο Αλ. Τσίπρας στην ίδια συνεδρίαση)\n«Ο ζαχαριαδισμός και ο σταλινισμός ήταν πολύ σκληρές καταστάσεις. Και θα πρέπει κανείς, όταν χρησιμοποιεί αυτούς τους όρους να είναι πολύ προσεκτικός. Και, βεβαίως, να έχει συνείδηση ότι ο ΣΥΡΙΖΑ είναι το πιο δημοκρατικό κόμμα της ελληνικής πολιτικής σκηνής και όση σχέση έχει το νερό με τη φωτιά, άλλη τόση σχέση έχει ο ΣΥΡΙΖΑ με τον σταλινισμό και τον ζαχαριαδισμό» (ο Π. Σκουρλέτης στον ΣΚΑΪ)\n«Δεν πάσχω από σύνδρομο Πλουμπίδη» (ο Π. Τατσόπουλος στο ΣΤΑΡ).\nΤι πάθανε ξαφνικά; Προς τι αυτός ο διαγωνισμός για το ποιος είναι περισσότερο αντιζαχαριαδικός και αντισταλινικός;\nΗ αρχική απάντηση ήταν «ποιος ξέρει, μια οικογένεια είναι, κάτι θα 'χουν να μοιράσουν, ας τα βρουν μόνοι τους», όπως και τα βρήκανε, αφού στο μεταξύ είχαν χαρακτηρίσει αλλήλους «γελωτοποιούς» και «βιζιτούδες». Αγία οικογένεια...\nΤο θέμα πήρε ευρύτερη διάσταση όταν τη σκυτάλη παρέλαβαν τα «ΝΕΑ», που ανέλαβαν να απαντήσουν για λογαριασμό της κυβέρνησης μ' ένα πρωτοσέλιδο μοντάζ, όπου εμφανίζεται ο Στάλιν να κρατάει στα χέρια του τον Τσίπρα. Και από κοντά άρθρα επί άρθρων (μετρήσαμε 4 μόνο στο χτεσινό φύλλο) για να αντιγυρίσουν την κατηγορία του σταλινικού, αποδίδοντας μάλιστα σε στελέχη του ΣΥΡΙΖΑ το χαρακτηρισμό «σταλινικές ύαινες»! Ως κερασάκι στο κέντρο της τούρτας πλασάρουν και μια ανάλυση για την υπό συγκρότηση νέα κεντροαριστερά, που έχει χρέος να σώσει το λαό από τους δεξιούς και αριστερούς νεοσταλινικούς (αναφέρεται στη Χρυσή Αυγή και στον ΣΥΡΙΖΑ). Τρικυμία; Διόλου. Με απόλυτη συνείδηση γράφουν ό,τι γράφουν και οι μεν και οι δε.\nΣτόχος το κομμουνιστικό κίνημα\nΑυτό που συμβαίνει δεν είναι απόρροια κάποιου ψυχολογικού τραύματος.\nΣτο όνομα του αντισταλινισμού ουσιαστικά η αστική τάξη πάντα ξόρκιζε την πρώτη απόπειρα της εργατικής τάξης και των συμμάχων της έχοντας την εξουσία να οικοδομήσουν το σοσιαλισμό - κομμουνισμό. Στο στόχαστρό τους είναι ο κομμουνισμός, το κομμουνιστικό κίνημα. Ακριβώς για να χτυπηθεί η περίοδος που μπήκαν οι βάσεις για την οικοδόμηση της νέας σοσιαλιστικής κοινωνίας, που αποδεδειγμένα έδωσε μια σημαντική ώθηση μπροστά στην ανθρωπότητα, ικανοποιώντας σημαντικές κοινωνικές ανάγκες. Το δηλητήριο χύνεται ως ένα από τα εμπόδια ώστε οι νέες γενιές να μη μάθουν, να μη μελετήσουν, να μη συναντηθούν με την επαναστατική δράση των κομμουνιστών, να μην κάνουν υπόθεση της πάλης τους την ανατροπή της καπιταλιστικής βαρβαρότητας.\nΣτην πραγματικότητα αναπαράγεται η ανιστόρητη θεωρία περί «ολοκληρωτισμών», βγαλμένη κατευθείαν από τη δεκαετία του 1930, της προσπάθειας ταύτισης κομμουνισμού - φασισμού ως «ολοκληρωτικών» καθεστώτων, τα οποία αντιπαρατίθενται από κοινού στις «αστικές δημοκρατίες».\nΟλοι αυτοί οι «αντισταλινικοί» έχουν βάλει φαρδιά - πλατιά την υπογραφή τους στην αποδοχή του καπιταλισμού και της εξουσίας του κεφαλαίου ως αιώνιων και αμετάβλητων. Δίνουν όρκους - με το αζημίωτο - στην καπιταλιστική ένωση που ακούει στο όνομα Ευρωπαϊκή Ενωση και της οποίας ένα από τα ευαγγέλια είναι το περίφημο αντικομμουνιστικό μνημόνιο.\nΕίναι κεντρική κατεύθυνση του κεφαλαίου να εμφανίζεται ο κομμουνισμός σαν αντιδημοκρατικό καθεστώς για να καλύψουν τον πραγματικά αντιδραστικό χαρακτήρα του σύγχρονου καπιταλισμού, του ιμπεριαλισμού.\nΜπροστά στον κύριο αντίπαλό του, τον νεκροθάφτη του καπιταλισμού, το πολιτικό προσωπικό του κεφαλαίου όπως πάντα βάζει στην άκρη τις υπαρκτές πολιτικές διαφορές του, υψώνει τη στρατηγική που τους ενώνει: Τη στρατηγική του κεφαλαίου που είναι ο κοινός τους τόπος και στο έδαφος αυτής της στρατηγικής ο αντικομμουνισμός είναι κοινή τους αφετηρία, όχι μόνο ιστορικά, αλλά σαν αναγκαστική θέση για το αύριο.\nΑκόμα και στις σημερινές συνθήκες, που έχει συντελεστεί η αντεπανάσταση και το κομμουνιστικό κίνημα έχει υποχωρήσει διεθνώς, συνεχίζει να τους ζορίζει η προοπτική να έχουν την εξουσία στα χέρια τους οι εργάτες. Αυτήν ξορκίζουν, γι' αυτήν μιλάνε σαν κάτι αποτρόπαιο από σήμερα. Διαγωνίζονται για το δημοκρατικό τους πρόσωπο, για να χτυπήσουν τη μόνη δυνατή δημοκρατία, τη δικτατορία του προλεταριάτου.\nΘυμίζουμε μια από τις κοινές αφετηρίες τους: «Μερικά στοιχεία της κομμουνιστικής ιδεολογίας, όπως η ισότητα, η κοινωνική δικαιοσύνη, ακόμα ασκούν έλξη σε ορισμένους πολιτικούς, οι οποίοι φοβούνται ότι η καταδίκη των εγκλημάτων του Κομμουνισμού θα ταυτισθεί με την καταδίκη της Κομμουνιστικής Ιδεολογίας (...) Ως εισηγητής, έχω τη γνώμη πως δεν πρέπει να υπάρχει περαιτέρω καθυστέρηση στην καταδίκη της κομμουνιστικής ιδεολογίας» (ο εισηγητής του αντικομμουνιστικού μνημονίου προς το Ευρωπαϊκό Συμβούλιο).\nΗ γνώμη του είναι προφανές πως έχει πιάσει τόπο...\nΗ σταλινολογία και οι εκφραστές της\nΗ σταλινολογία, όμως, δεν υπήρξε ποτέ αποκλειστικότητα των γνήσιων και δηλωμένων εκφραστών της αστικής ιδεολογίας, αλλά και των κάθε λογής οπορτουνιστών, που μ' αυτόν τον τρόπο άπλωναν - και συνεχίζουν να απλώνουν - το βούτυρο στο ψωμί εκείνων που στις διακηρύξεις τους ορκίζονται ότι αντιπαλεύουν. Η καταδίκη του σταλινισμού από τη σκοπιά - δήθεν - του εργατικού κινήματος και των παραδόσεων της «αριστεράς», ακόμα και του «κομμουνισμού», αποτελούσε πάντα δήλωση συμμόρφωσης στο καπιταλιστικό σύστημα, έμμεσος τρόπος απόρριψης της προοπτικής οι εργάτες να πάρουν την εξουσία. Ο αντισταλινισμός και ο αντιζαχαριαδισμός έγιναν η σημαία μετά το 1956, για να κρυφτεί το πραγματικό «σαράκι» για το κομμουνιστικό κίνημα, που ήταν πάντα ο συμβιβασμός με την αστική τάξη, η υποταγή στον αρνητικό συσχετισμό, η αντικατάσταση της επαναστατικής πολιτικής με μια σοσιαλδημοκρατική αστική γραμμή, η καλλιέργεια κοινοβουλευτικών αυταπατών. Το σαράκι αυτό, ο οπορτουνισμός, μεταμόρφωσε τα ΚΚ των κρατών της σοσιαλιστικής οικοδόμησης σε κόμματα της αντεπανάστασης, ευθύνεται για τη συνεχιζόμενη κρίση του διεθνούς κομμουνιστικού κινήματος.\nΣε ανύποπτη στιγμή ο «Ρ» σημείωνε: «Με σημαία τον αντισταλινισμό, φτάνουν στο σημείο να δίνουν επικίνδυνα άλλοθι στους εμπνευστές του μνημονίου και να σιγοντάρουν την προσπάθειά τους να στείλουν στην πυρά την κομμουνιστική ιδεολογία και κατά συνέπεια να ποινικοποιήσουν την ίδια την ταξική πάλη, τους λαϊκούς αγώνες και την πρωτοπορία τους. Το φαινόμενο δεν είναι βέβαια καινούριο».\nΑπο το 1995, ακόμα, το ΚΚΕ στα συμπεράσματα της Πανελλαδικής Συνδιάσκεψης που διοργάνωσε με θέμα "Προβληματισμοί για τους παράγοντες που καθόρισαν την ανατροπή του σοσιαλιστικού συστήματος στην Ευρώπη. Η επικαιρότητα και αναγκαιότητα του σοσιαλισμού", σημείωνε μεταξύ άλλων: «Ο αντισταλινισμός έγινε το όχημα για να συκοφαντείται και να σπιλώνεται ο σοσιαλισμός, καταφύγιο και πρόσχημα όλων εκείνων που δεν ενδιαφέρονται βέβαια να διορθώσουν λάθη, παρεκκλίσεις και παραβάσεις, αλλά να χτυπήσουν την κομμουνιστική θεωρία. Με τη σταλινολογία, ο ιμπεριαλισμός έδειχνε όλο το ταξικό μίσος του για τη διαμόρφωση του σοσιαλιστικού συστήματος μετά το Β΄ Παγκόσμιο Πόλεμο"».\nΓράφαμε, επίσης, σε μια στιγμή ανάλογης αντισταλινικής έξαρσης: «Οταν ο «αντισταλινισμός» βοά εμπρός σου σαν η κοινή ιδεολογική ταυτότητα όλων όσοι, όπως χτες έτσι και σήμερα, αρνούνται στην εργατική τάξη το δικαίωμα να οικοδομήσει - με όπλο και τη δική της πολιτική εξουσία - ένα σύστημα όπου δεν έχει καμιά θέση η καπιταλιστική εκμετάλλευση, δεν αρκεί να χαμογελάς συγκαταβατικά».\nΗ αντεπανάσταση, όπως σηματοδοτήθηκε από την ανατροπή του σοσιαλισμού που γνωρίσαμε, συνεχίζεται με τη διαρκή ενοχοποίηση του κομμουνισμού. Σ' αυτήν την επιχείρηση ο ΣΥΡΙΖΑ είναι τοποθετημένος με τα μπούνια.\n▼ Νοε 2013 (238)


Την τελευταία του πνοή άφησε ο Ανδρέας Γαρύφαλλος -\n18 Φεβρουαρίου 2015 • Posted under: ΑΘΛΗΤΙΚΑ, ΕΘΝΙΚΟΣ, ΠΟΛΟ\tby sport Department\nΒαρύ πένθος σκόρπισε στην υδατοσφαίριση, στον Εθνικό, αλλά και στο σύνολο του ελληνικού αθλητισμού η απώλεια του Ανδρέα Γαρύφαλλου. Ο “πατριάρχης” του αθλήματος άφησε την τελευταία του πνοή σε ηλικία 86 χρόνων.\nΟ Ανδρέας Γαρύφαλλος άρχισε την ενασχόλησή του με την υδατοσφαίριση το 1943 στο Μικρολίμανο, τότε που το πόλο παιζόταν στη θάλασσα ακόμη και όχι στις πισίνες.\nΣυνέδεσε το όνομά του με τον Εθνικό και την Εθνική ομάδα τόσο ως παίκτης όσο και ως προπονητής, ενώ στους κυανόλευκους υπήρξε και πρόεδρος.\nΕχει οκτώ τίτλους στους Πανελληνίους κολυμβητικούς αγώνες, 18 πρωταθλήματα υδατοσφαίρισης, 6 κύπελλα υδατοσφαίρισης, ενώ αγωνίστηκε 140 φορές με την Εθνική Ομάδα, στην οποία ήταν αρχηγός, όπως και στον “αυτοκράτορα” του αθλήματος.\nΟ Γαρύφαλλος υπηρέτησε την Εθνική Ενόπλων Δυνάμεων και ως παίκτης – προπονητής ταυτόχρονα, ενώ ήταν και αρχηγός της. Μαζί της κατέκτησε δύο φορές το παγκόσμιο πρωτάθλημα.\nΕπίσης, πέρασε από τον πάγκο και της Εθνικής Νέων Ανδρών, αλλά και από τον Άρη, την Κέρκυρα, τον Παναθηναϊκό, τη Χίο, και τον Ηρακλή.\nΣτο Κανάλι Ένα και στην εκπομπή “Πινελιές στα Σπορ” μίλησε για τον “πατριάρχη” του πόλο, ένας παλαίμαχος αθλητής της υδατοσφαίρισης που είχε συνεργαστεί μαζί του και ως συμπαίκτης , αλλά τον είχε και προπονητή στην ομάδα του Εθνικού, Γιάννης Καραλόγος . Ακούστε τη συνέντευξη …\nΠέδρο Μαρτίνς: «Θέλει προσοχή ο Ο.Φ.Η.» (ηχητικό)\nΜε νίκη – τίτλο συνοδεύτηκε η 100η παρουσία του Πέδρο Μαρτίνς στον πάγκο του Ολυμπιακού, αφού οι Πειραιώτες με το 2-1 επί της ΑΕΚ στο ΟΑΚΑ κατέκτησαν και μαθηματικά τον 45ο τίτλο πρωταθλήματος στην ιστορία τους. Βεβαίως, ο Πέδρο Μαρτίνς φρόντισε αμέσως μετά το τέλος του ντέρμπι να προσγειώσει τους[…]\nΓ. Γλου: Οταν πρότεινα στον Ντιέγκο να γίνει μέλος του Θρύλου μας (ηχητικό)\nΈνας από τους λιγοστούς Ελληνες που διατηρούσαν διαπροσωπικές επαφές με τον Ντιέγκο Μαραντόνα είναι ο κ. Γιώργος Γλου. Ο Πειραιώτης επιχειρηματίας και για σειρά ετών αντιπρόεδρος του Ερασιτέχνη Ολυμπιακού ήταν αυτός που είχε πείσει στον «Ντιεγκίτο» να γίνει μέλος του Συλλόγου. Μίλησε στο αθλητικό μαγκαζίνο του Καναλιού Ένα 90,4 FM[…]


8 Διατροφικά Tips για ένα Fit καλοκαίρι\nΤο καλοκαίρι για τους περισσότερους ισοδυναμεί με θάλασσα, μπάνιο, ρακέτες, κοκτέιλ, θαλασσινά. Ας μη ξεχνάμε όμως ότι η διατροφή μας παίζει σημαντικό ρόλο προκειμένου να περάσουμε το καλοκαίρι γεμάτοι ενέργεια.\nΟι παρακάτω συμβουλές θα σας βοηθήσουν να ευχαριστηθείτε το καλοκαίρι με όλη σας την καρδιά και να διατηρήσετε τον έλεγχο της διατροφής, της υγείας και της σιλουέτας σας:\n1. Καταναλώνεστε άφθονο κρύο τσάι:\nΤο τσάι και κυρίως το πράσινο είναι πλούσιο σε αντιοξειδωτικά, ενισχύει το μεταβολισμό, ενώ ταυτόχρονα θα πίνετε και το νερό που χρειάζεται πολύ ο οργανισμός τις ζεστές μέρες του καλοκαιριού.\n2. Επιλέξτε θαλασσινά:\nΤο καλοκαίρι είναι η κατάλληλη εποχή για να απολαύσουμε φρέσκα θαλασσινά, τα οποία είναι πλούσια σε βιταμίνες του συμπλέγματος Β, ασβέστιο, ψευδάργυρο, σίδηρο, σελήνιο και άλλα θρεπτικά συστατικά.\n3. Βάλτε το πρωινό στη ζωή σας:\nΤο πρωινό είναι απαραίτητο όλες τις εποχές, αλλά επειδή το καλοκαίρι είμαστε ακόμη πιο δραστήριοι και η ζέστη μας εξουθενώνει, χρειαζόμαστε ακόμη περισσότερη ενέργεια. Ένα πρωινό πλούσιο σε πρωτεΐνη (γάλα, γαλοπούλα), υδατάνθρακες (δημητριακά, φρούτα, ψωμί ολικής άλεσης) και καλά λιπαρά (ξηροί καρποί) μπορεί να δώσει ώθηση στο μεταβολισμό μας και ενέργεια διαρκείας σε εμάς.\n4. Απολαύστε τα καλοκαιρινά φρούτα και λαχανικά:\nΠάντα επιλέγουμε φρούτα και λαχανικά εποχής, γιατί έχουν τη μεγαλύτερη συγκέντρωση σε αντιοξειδωτικά και βιταμίνες, ενώ για την καλλιέργειά τους δεν απαιτούνται φυτοχημικά και φάρμακα. Το καλοκαίρι η ποικιλία φρούτων και λαχανικών είναι μεγάλη και τώρα είναι η ώρα να ξεφύγετε από τις καθιερωμένες χειμωνιάτικες επιλογές που έχετε βαρεθεί εδώ και μήνες. και να βάλετε στη διατροφή σας καλοκαιρινά φρούτα (ροδάκινα, βερίκοκα, φράουλες, κεράσια, πεπόνια, σύκα) και λαχανικά (φασολάκια, ντομάτες, ραπανάκια, μελιτζάνες, παντζάρια κ.ο.κ.). Θυμηθείτε: όσο περισσότερο χρώμα τόσο καλύτερα και μην ξεχνάτε να συμπληρώνετε 5 μερίδες φρούτων και λαχανικών καθημερινά, έτσι ώστε να λαμβάνετε τα θρεπτικά συστατικά και τις βιταμίνες τους, κρατώντας τον εαυτό σας ενυδατωμένο με τη μεγάλη τους περιεκτικότητα σε νερό.\n5. Επιλέξτε τη μπύρα:\nΤα κοκτέιλ είναι πολύ δροσιστικά αλλά και πολύ παχυντικά! Ένα κοκτέιλ μπορεί να αποδίδει 300 ως και 500 θερμίδες, θερμίδες που αντιστοιχούν σε ένα γεύμα σχεδόν. Αντίθετα, ένα μεγάλο ποτήρι μπύρα κυμαίνεται από 150-200 θερμίδες.\n6. Χρησιμοποιήστε μικρότερα πιάτα:\nΣε μεγαλύτερα έχουμε την τάση να καταναλώνουμε μεγαλύτερη ποσότητα φαγητού. Δεν χρειάζεται να αγοράσετε καινούργια πιάτα, απλώς να χρησιμοποιείτε μικρότερα, έτσι ώστε να μειώνετε και τις θερμίδες σας, εξακολουθώντας να βλέπετε το πιάτο σας γεμάτο.\n7. Προγραμματίστε τα γεύματά σας έγκαιρα:\nΑν το Σαββατοκύριακο σας περιλαμβάνει εκδρομές και μπάνια στη θάλασσα, φροντίστε να πάρετε μαζί σας διάφορα σνακ (ξηρούς καρπούς, φρούτα, σάντουιτς, σαλάτες) που θα μειώσουν την πείνα σας, έτσι ώστε όταν φάτε αργότερα, να μην καταναλώσετε μεγάλες μερίδες φαγητού και να μην επιλέξετε τροφές με πολλά λιπαρά.\n8. Φάτε υγιεινά στην παραλία:\nΛιγουρεύεστε ένα παγωτό να σας δροσίσει μέσα στη ζέστη της παραλίας, αλλά οι θερμίδες και τα λιπαρά του είναι αποτρεπτικοί παράγοντες για να το καταναλώνετε κάθε φορά που βρίσκεστε στη θάλασσα. Ετοιμάζοντας, όμως, τα δικά σας υγιεινά σάντουιτς με ψωμί ολικής άλεσης, το δικό σας παγωμένο γιαούρτι, παίρνοντας μαζί τα αγαπημένα σας φρούτα κ.ο.κ., δημιουργείτε το δικό σας σνακ που θα σας «γεμίσει» έτσι ώστε να μην επιθυμείτε παγωτά και άλλα παρόμοια γλυκίσματα. Αν παρ’ όλ’ αυτά έχετε τη δυνατότητα να απολαύσετε μια δροσιστική γρανίτα, προτιμήστε τη από το παγωτό.\nΓενικά, Οι διακοπές είναι χρόνος χαλάρωσης και απόλαυσης και μερικές φορές οι άνθρωποι τις θεωρούν ασύμβατες με τον περιορισμό φαγητού και ποτού. Μην ξεχνάς ότι η απόλαυση δεν κρύβεται στην υπερκατανάλωση φαγητού, αλλά στο περιβάλλον που βρισκόμαστε και στην παρέα που μας συντροφεύει.


Η Arianespace θα εκτοξεύσει έως τέσσερις δορυφόρους της αμερικανικής DIRECTV\nΣύμφωνα με σημερινή ανακοίνωση η Arianespace συμφώνησε με την αμερικανική DIRECTV για την εκτόξευση δύο δορυφόρων. Η συμφωνία περιλαμβάνει option για ακόμα δύο δορυφόρους της DIRECTV, η οποία είναι μία από τις μεγαλύτερες εταιρείες παγκοσμίως στην παροχή ραδιοτηλεοπτικών υπηρεσιών. Όλοι οι δορυφόροι θα ζυγίζουν έξι τόνους και είναι τμήμα του προγράμματος επέκτασης και ανανέωσης του δορυφορικού στόλου της DIRECTV. Οι δύο δορυφόροι θα ενισχύσουν τις δορυφορικές υπηρεσίες της DIRECTV στις Ηνωμένες Πολιτείες, ενώ αν εξασκηθεί και η option των δύο επιπλέον δορυφόρων θα αυξηθεί η χωρητικότητα καναλιών υψηλής ευκρίνειας και 3D στην Λατινική Αμερική. Οι δορυφόροι θα εκτοξευθούν με πυραύλους Ariane 5 από το διαστημικό κέντρο του Κουρού της Γαλλικής Γουιάνας το 2014. Ο δορυφόρος DIRECTV-14 κατασκευάζεται αυτή τη στιγμή από την Space Systems/LORAL στην Καλιφόρνια, ενώ αναμένεται σύντομα και η υπογραφή συμβολαίου για την κατασκευή του DIRECTV-15.


Fantasy Gate - Η Ελληνική Μητρόπολη της Φαντασίας: Η Συντεχνια των Μαγων\nΔιαβάζω Η Συντεχνια των Μαγων από τα Fantasy Archives της Fantasy Gate!\nαπό Χρήστο Βασιλειάδη\nΚάθε χρόνο οι μάγοι του Ίμαρντιν συγκεντρώνονται για να καθαρίσουν τους δρόμους της πόλης από τους ζητιάνους και τα κακοποιία στοιχεία. Οι μύστες της μαγικής τέχνης γνωρίζουν ότι κανείς δε μπορεί να τους αντισταθεί. Όμως, οι προστατευτικές ασπίδες τους δεν είναι αδιάτρητες όπως πιστεύουν.\nΚαθώς ο όχλος από την πόλη συγκεντρώνεται, μια νεαρή αλήτισσα, η Σόνια, έξω φρενών από τη συμπεριφορά των αρχών προς την οικογένεια και τους φίλους της, εκσφεντονίζει μια πέτρα στην ασπίδα με όλο της το θυμό. Προς έκπληξη όλων, εμφανίζεται μια δέσμη γαλάζιου φωτός, η πέτρα διαπερνά την ασπίδα των μάγων και χτυπά στο κεφάλι έναν από αυτούς, αφήνοντας τον αναίσθητο.\nΎστερα από πεντακόσια χρόνια ηρεμίας, η Συντεχνία βρίσκεται αντιμέτωπη με το χειρότερο της φόβο – μία ανεκπαίδευτη μάγισσα, ελεύθερη να κάνει ότι θέλει. Οι ανεξέλεγκτες δυνάμεις που μπορεί να αποδεσμεύσει μπορεί να καταστρέψουν ακόμη και την ίδια της την πόλη.\n«Η Συντεχνία των Μάγων» είναι το πρώτο μέρος της τριλογίας «Ο Μαύρος Μάγος» της Τρούντι Κάναβαν (Trudi Canavan). Η μαγεία, η δράση και η περιπέτεια αλληλεπιδρούν και δημιουργούν μία ιστορία «ξόρκι» μεταφοράς σ’ έναν κόσμο, όπου η μαγεία διαφεντεύει και φαντάζει όνειρο…κακό και ανέλπιστο;\nΗ πλοκή του βιβλίου υπόσχεται κινηματογραφική μεταφορά και απευθύνεται σε αναγνώστες όλων των ηλικιών. Η έκδοση του πρώτου βιβλίου «Η Συντεχνία των Μάγων» στην ελληνική γλώσσα έχει γίνει από την Μονόκερως Εκδοτική, ενώ το δεύτερο βιβλίο της τριλογίας, «Η Μαθητευόμενη», βρίσκεται ήδη υπό έκδοση.\nΤίτλος: Η Συντεχνία των Μάγων (The Magician's Guild)\n* σημείωση: η εικόνα ανοίγματος του παρόντος άρθρου είναι δημιουργία του ceara-finn24.\nCopyright 2009 Fantasy Gate - Η Ελληνική Μητρόπολη της Φαντασίας: Η Συντεχνια των Μαγων | Based on Gamezine Template, modified by Cahaya Biru | Logos, banners and


Θετικά βλέπει ο ευρωπαϊκός Τύπος τον θρίαμβο Τζόνσον -«Οι Βρετανοί ήθελαν να τελειώνει το τσίρκο του Brexit» | ΚΟΣΜΟΣ | iefimerida.gr\n«Ο ΤΖΟΝΣΟΝ ΝΙΚΗΣΕ ΑΛΛΑ Η ΒΡΕΤΑΝΙΑ ΠΑΡΑΜΕΝΕΙ ΔΙΧΑΣΜΕΝΗ»\n13|12|2019 | 13:59\nΘρίαμβος Τζόνσον /Φωτογραφία: Getty-Ideal images\n«Οι Βρετανοί ήθελαν να τελειώνει το τσίρκο του Brexit, όπως και οι κερδοσκόποι και οι επενδυτές ανά την υφήλιο», αναλύει η σουηδική Aftonbladet. Και συνεχίζει: «Αλλά και οι αρχηγοί κρατών και κυβερνήσεων της ΕΕ, που βρίσκονται για τη σύνοδο κορυφής στις Βρυξέλλες, ήθελαν να τελειώνει επιτέλους το χάος που προκάλεσε στην Ένωση η Βρετανία. Η νίκη του ευρωσκεπτικιστή Μπόρις Τζόνσον έγινε κατά κάποιο τρόπο δεκτή με ανακούφιση. Το Brexit, βέβαια, θα κάνει φτωχότερη και πιο αδύναμη την ΕΕ.\n«Ο Μπόρις Τζόνσον κέρδισε ένα διπλό στοίχημα. Συγκέντρωσε πίσω του όλους τους υποστηρικτές του "Leave", ενώ το στρατόπεδο του "Remain" παρέμεινε διαιρεμένο», γράφει η γαλλική Le Figaro. «Εκείνο που απέδωσε, για τον Βρετανό πρωθυπουργό ήταν η στρατηγική του για την κατάκτηση των προπυργίων των Εργατικών στη βορειοανατολική και κεντρική Αγγλία. Αυτό το “κόκκινο τείχος”, όπου κατοικούν κυρίως πρώην ανθρακωρύχοι και μέλη της εργατικής τάξης με βασική έγνοια τους το μεταναστευτικό και την ασφάλεια, ψήφισε συντριπτικά υπέρ του Brexit.»\n«Το Βrexit έρχεται. Μετά τις εκλογές στη Βρετανία δεν υπάρχει πλέον καμία αμφιβολία», σχολιάζει η Suddeutsche Zeitung. «Ο Μπόρις Τζόνσον κατάφερε τόσο ξεκάθαρη νίκη, ώστε έχει πλέον τα χέρια του ελεύθερα για να οδηγήσει τη Βρετανία εκτός της ΕΕ. Αυτό ακριβώς είχε υποσχεθεί στη διάρκεια της προεκλογικής εκστρατείας. Και με το σύνθημα “Get Brexit done” κατάφερε να δημιουργήσει την κατάλληλη ατμόσφαιρα στη χώρα.\nΗ πλειοψηφία των Βρετανών είχε μπουχτίσει με τις κόντρες για το διαζύγιο από την Ένωση κι αποφάσισε να βάλει ένα τέλος στο δράμα του Brexit. Στα τριάμισι χρόνια που ακολούθησαν το δημοψήφισμα του 2016 η χώρα παρέλυσε και διχάστηκε βαθιά. Και κάθε άλλο παρά σίγουρο είναι ότι αυτό θα σταματήσει πλέον με την εκλογική νίκη του Τζόνσον».\n«Η Ευρώπη χάνει το Λονδίνο, αυτή τη φορά στ’ αλήθεια», σχολιάζει η ιταλική Corriere della Sera. «Η αρχαιότερη κοινοβουλευτική δημοκρατία του κόσμου είχε μπει τη νύχτα της 23ης Ιουνίου του 2016 σ’ έναν λαβύρινθο. Ακολούθησαν τριάμισι χρόνια επίμοχθων διαπραγματεύσεων, διαίρεσης, πρόωρες εκλογές προ διετίας που δεν έλυσαν τίποτα, η πτώση της Τερέζα Μέι, η άφιξη του Μπόρις Τζόνσον στην πρωθυπουργία… Η πραγματική νύχτα του Brexit ήταν η χθεσινή. Ο Βρετανός πρωθυπουργός έχει πλέον πιο ελεύθερο το πεδίο για να διαπραγματευτεί μια ηπιότερη έξοδο, που θα εγγυάται τα δικαιώματα των αλλοδαπών εργαζομένων στη χώρα του και την ελευθερία των εμπορικών συναλλαγών. Ο Μπόρις Τζόνσον είχε στοιχηματίσει στο Brexit σ’ αυτές τις ιστορικές εκλογές και το κέρδισε.»\n«Το σύνθημα “Get Brexit done” που επαναλάμβανε μηχανικά σαν προσευχή ο Μπόρις Τζόνσον, προφανώς πέτυχε τον στόχο του αφού οι περισσότεροι θιασώτες του Brexit -ανάμεσά τους κι ένας σημαντικός αριθμός παραδοσιακών ψηφοφόρων των Εργατικών – ψήφισαν τους Τόρηδες», σχολιάζει η ελβετική εφημερίδα Neue Zuercher Zeitung. «Όμως το αναμενόμενο στις 31 Ιανουαρίου Brexit προς έκπληξη πολλών Βρετανών μόνον μια μικρή ανάπαυλα θα φέρει. Αφού, σε αντίθεση με όσα υποστήριζε ο Τζόνσον στη διάρκεια της προεκλογικής καμπάνιας του, κάθε άλλο παρά “έτοιμο για φούρνο” είναι. Τον Φεβρουάριο ξεκινά η συμφωνηθείσα μεταβατική περίοδος και το δράμα περνά στην επόμενη φάση με περίπλοκες διαπραγματεύσεις για τη μελλοντική σχέση της Βρετανίας με την ΕΕ. Η προθεσμία για την επίτευξη συμφωνίας λήγει στα τέλη του 2020, αφού ο Τζόνσον έχει αποκλείσει το ενδεχόμενο να ζητήσει παράταση. Αν όμως δεν έχει υπάρξει συμφωνία μέχρι τότε, τότε ελλοχεύει ο κίνδυνος ενός νέου άτακτου Brexit...».


Ορκίζονται οι 300 στη Βουλή / Πέντε οι Φθιωτοί... - Lamianow.gr\nΟρκίζονται οι 300 στη Βουλή / Πέντε οι Φθιωτοί…\n17/07/2019, 10:12:24 ΠΜ\nΣτις 11.00 το πρωί συγκαλείται η Θ΄ Αναθεωρητική Βουλή – Α΄ Σύνοδος της ΙΗ΄ Βουλευτικής Περιόδου- για την ορκωμοσία των βουλευτών.\nΣτη Βουλή εκπροσωπούνται έξι κόμματα, η Νέα Δημοκρατία με 158 έδρες, ο ΣΥΡΙΖΑ-Προοδευτική Συμμαχία με 86, το Κίνημα Αλλαγής με 22, το ΚΚΕ με 15, η «Ελληνική Λύση» με 10 έδρες, η «ΜέΡΑ25» με 9 έδρες.\nΗ Φθιώτιδα εκπροσωπείται από 5 Βουλευτές στο νέο Κοινοβούλιο. Τέσσερις της Νέας Δημοκρατίας και έναν του ΣΥΡΙΖΑ. Ο λόγος για τον Υπουργό Οικονομικών Χρήστο Σταϊκούρα, τον Γιάννη Οικονόμου, τον Γιώργο Κοτρωνιά και τον Θέμη Χειμάρα από πλευράς ΝΔ και τον Γιάννη Σαρακιώτη από πλευράς ΣΥΡΙΖΑ.\nΗ σημερινή διαδικασία περιγράφεται στον Κανονισμό της Βουλής.\nΑμέσως μόλις κηρυχθεί η έναρξη των εργασιών της πρώτης συνεδρίασης της βoυλευτικής περιόδoυ, ο προσωρινός πρόεδρος θα ανακοινώσει στη Boυλή τoν κατάλoγo των βoυλευτών πoυ ανακηρύχθηκαν σύμφωνα με τoν νόμo. O κατάλoγoς αυτός θα καταχωρηθεί στα Πρακτικά και θα ενημερώνεται για κάθε μεταβoλή πoυ τυχόν επέρχεται κατά τη διάρκεια της βoυλευτικής περιόδoυ.\nMετά την oρκωμoσία των βoυλευτών o πρoσωρινός πρόεδρoς θα καλέσει για την επόμενη ημέρα (Πέμπτη 18 Ιουλίου) τoυς βoυλευτές να εκλέξoυν τoν πρόεδρo της Boυλής. Η πλειοψηφία έχει ανακοινώσει ότι θα προτείνει για τη θέση του προέδρου τον Κωνσταντίνο Τασούλα, ενώ ο πρόεδρος του ΣΥΡΙΖΑ Αλέξης Τσίπρας μιλώντας χθες στην Κ.Ο. του κόμματος ανέφερε πως ο ΣΥΡΙΖΑ θα ψηφίσει για πρόεδρο της Βουλής τον προτεινόμενο από το πλειοψηφούν κόμμα.\nΟι δηλώσεις Τσίπρα για τον Κ. Τασούλα\n«Ο ΣΥΡΙΖΑ θα ψηφίσει τον Κώστα Τασούλα για πρόεδρο της Βουλής» δήλωσε ο Αλέξης Τσίπρας μιλώντας στους βουλευτές του κόμματός του το απόγευμα της Τρίτης κατά τη διάρκεια της συνεδρίασης της Κοινοβουλευτικής Ομάδας.\nΑποκρούοντας, συγκεκριμένα, την «κατάντια της αντιΣΥΡΙΖΑ υστερίας», σημείωσε χαρακτηριστικά: «Εμείς δεν θα ακολουθήσουμε αυτήν την ανόητη τακτική» και ξεκαθάρισε:\n«Θα ψηφίσουμε αύριο για πρόεδρο της Βουλής τον προτεινόμενο από το πλειοψηφούν κόμμα, πόσω μάλλον όταν δεν έχουμε κάποια επιφύλαξη επί προσωπικού. Το ίδιο θα πράξουμε και για όσους άλλους αντιπροέδρους δεν έχουμε επιφύλαξη επί προσωπικού».\n«Γιατί, επαναλαμβάνω, δεν είμαστε εδώ για να κάνουμε αντιπολίτευση για την αντιπολίτευση. Αλλά για την ουσία» επεσήμανε.\nTags: ΠΕΡΙΦΕΡΕΙΑ ΣΤΕΡΕΑΣ ΕΛΛΑΔΟΣΣΤΕΡΕΑ ΕΛΛΑΔΑΦΘΙΩΤΙΔΑ


LUNAR SINGING ASTROLOGY\nΚυκλοφόρησε η «Αστρολογική Πυξίδα». Το αστρολογικό περιοδικό που θα φέρει την επανάσταση!\nΚυκλοφόρησε η «Αστρολογική Πυξίδα»\nΈνα καινούριο αστρολογικό περιοδικό κυκλοφόρησε. Αποτελεί έργο πολλών αστρολόγων που θέλουν να σας φέρουν πιο κοντά σε αυτή την παρεξηγημένη επιστήμη που λέγεται αστρολογία.\nΕλάτε τη Δευτέρα 23 Σεπτεμβρίου στην πρώτη του παρουσίαση που θα γίνει στον πολυχώρο "Το 21", Αγίων Αναργύρων 21, πλατεία Ψυρρή και μετά ακολουθεί παρουσίαση του σκετς "Κομμωτήριο...κοινής πορείας". Ελάτε να γνωριστούμε από κοντά και να ανταλλάξουμε απόψεις.\nΑλλιώς μπορείτε να προμηθευτείτε το περιοδικό από τα εξής ΣΗΜΕΙΑ ΔΙΑΝΟΜΗΣ ΤΟΥ ΠΕΡΙΟΔΙΚΟΥ ΣΤΗΝ ΑΘΗΝΑ (και ταχυδρομικά εκτός Αθηνών):\n1) ΚΕΝΤΡΙΚΗ ΔΙΑΝΟΜΗ: Ρεθύμνου 13 (κάθετος επί της Λ. Αλεξάνδρας) Πεδίο του Άρεως. Τηλέφωνο για να παραλάβετε το περιοδικό στο σπίτι σας (υπολογίστε ταχυδρομικά τέλη): 210-88.38.398\n2) Βιβλιοπωλείο "ΠΥΡΙΝΟΣ ΚΟΣΜΟΣ", Ιπποκράτους 16, Αθήνα (θα το βρίσκετε από τη Δευτέρα 23 Σεπτεμβρίου)\n3) ΜΑΡΟΥΣΙ - ΒΟΡΕΙΑ ΠΡΟΑΣΤΕΙΑ:\n- Ηλεκτρικός Σταθμός Αμαρουσίου, Περίπτερο Κας Μαριάνθης, ακριβώς δίπλα στα εκδοτήρια εισιτηρίων (προς τις καφετέριες)\n- Περίπτερο στη διασταύρωση Παναγή Τσαλδάρη και Κίμωνος/Υψηλάντου (Μαρούσι)\n- Επίσης, μπορείτε να το προμηθευτείτε κατά την παρουσίαση του περιοδικού!\nΑναρτήθηκε από Βασω Τσογια στις 5:18 π.μ. Δεν υπάρχουν σχόλια:\nΑστρολογικές προβλέψεις για την εβδομάδα 9-15 Σεπτεμβρίου\nΈρχεται μια εβδομάδα με αρκετό ενδιαφέρον καθώς αρκετοί πλανήτες έρχονται σε ισχυρές όψεις μεταξύ τους. Πιο αναλυτικά:\nΆρης τετράγωνο Κρόνος (10/9): ο εγωισμός κυριαρχεί και μας φέρνει αντιμέτωπους με τους άλλους ανθρώπους, θα υπάρξουν διαμάχες και φιλονικίες σε ότι κάνετε. Ίσως να αισθανθείτε τους άλλους να προσπαθούν να σας αποδυναμώσουν. Προσπαθήστε να είστε ψύχραιμοι και να μην εμπλακείτε.\nΑφροδίτη τρίγωνο Ποσειδώνας (14/9): όψη που ευνοεί τη δημιουργία, φέρνει ήρεμες και δημιουργικές σκέψεις και είναι πολύ πιθανό να φέρει και μια αντίστοιχη σχέση.\nΕρμής τετράγωνο Πλούτωνας (14-15/9): μια περίεργη όψη που μπορεί να έχει είτε αρνητικό είτε θετικό χαρακτήρα. Είναι μια περίοδος που θα μπορείτε να καταλάβετε τι κρύβεται πίσω από αυτά που λέγονται ή φαίνονται, το βαθύ νόημα. Αυτό μπορεί να αρέσει όμως μπορεί να ενοχλεί κιόλας τους άλλους γιατί έτσι μπορεί να ανακαλύψετε το παρασκήνιο που κρύβεται πίσω από την πλάτη σας ή να βρείτε κάποιον που να απαντά στην ψυχή σας.\nΕρμής αντίθεση Ουρανός (15/9): ο Ουρανός είναι ο πλανήτης που θέλει τις αλλαγές. Είναι λοιπόν περίοδος ανακατατάξεων. Έρχονται περίεργες σκέψεις στο μυαλό, επαναστατικές, κάτι που επηρεάζει την καθημερινότητά σας. Μην παρασύρεστε όμως από τους γρήγορους ρυθμούς. Προσοχή στα κοντινά ταξίδια και στις μετακινήσεις, πολύ πιθανό να συναντήσετε περίεργα συμβάντα.\nΆρης τρίγωνο Ουρανός (14-15/9): Αισθάνεστε ένα νέο ξύπνημα εσωτερικά, η ανάγκη για αλλαγές γίνεται επιτακτική. Η δύναμη μέσα σας μεγαλώνει, καλή εποχή για νέα ξεκινήματα, προσέξτε όμως μην σας παρασύρει η ορμή του Άρη και τελικά τα χαλάσετε όλα…\nΩροσκόπος Κριός: Αν έχετε σχέση είναι πολύ πιθανό να υπάρξουν προστριβές, αν δεν έχετε είναι πιθανό να κάνετε μια καινούρια σχέση. Προσοχή στο παρασκήνιο στη δουλειά…\nΩροσκόπος Ταύρος: Ίσως να υπάρξουν εντάσεις στο οικογενειακό σας περιβάλλον. Είναι πιθανό να γνωρίσετε αν είστε ελεύθεροι κάποιο σύντροφο μέσα από κάποια ομάδα ή κοινωνική δραστηριότητα. Προσοχή μπορεί να ανακαλύψετε πως κάποιος φίλος συκοφαντεί και θέλει το κακό σας…\nΩροσκόπος Δίδυμος: Ίσως υπάρξουν εντάσεις στη σχέση με τα αδέρφια σας ή ακόμα και τους γείτονές σας. Έρχεστε σε πολύ καλή περίοδο με το σύντροφό σας όπου θα καταλαβαίνει ο ένας τον άλλο και είναι μια πολύ καλή περίοδος να φανείτε δημιουργικοί στη δουλειά σας.\nΩροσκόπος Καρκίνος: Μπορεί να υπάρξουν εντάσεις μέσα στο οικογενειακό σας περιβάλλον. Ίσως υπάρξει και κάποια διαμάχη για τα οικονομικά σας ή για υλικά αγαθά γενικότερα. Κατάλληλη περίοδος για επαγγελματική αλλαγή.\nΩροσκόπος Λέων: Διαμάχες με τα αδέρφια μας ή με το οικογενειακό μας περιβάλλον. Ερχόμαστε πιο κοντά ψυχικά με τον σύντροφό μας, δείχνει να υπάρχει καλύτερη επικοινωνία.\nΩροσκόπος Παρθένος: Η σχέση με τα αδέρφια μπορεί να παρουσιάσει εντάσεις. Πολύ πιθανό να υπάρξουν κάποια χρήματα που δεν τα περιμένατε. Μια νέα γνωριμία συμβαίνει…\nΩροσκόπος Ζυγός: Καλή εποχή για να μπούμε σε πρόγραμμα (πχ δίαιτα). Καλύτερη επικοινωνία στο οικογενειακό περιβάλλον όμως μπορεί σε κάποιες κοινωνικές ομάδες να έχουμε προστριβές.\nΩροσκόπος Σκορπιός: Είναι κατάλληλη περίοδος να φανείτε δημιουργικοί με παιδιά, ίσως να έρθει και ένα νέο μωρό τώρα. Δεν είναι όμως και οι καλύτερες μέρες επαγγελματικά, προσοχή.\nΩροσκόπος Τοξότης: Ένα νέο μωρό μπορεί να έρθει και σε εσάς. Αν συμμετέχετε σε κάποιο ομάδα ίσως να ανακαλύψετε οικονομικές ατασθαλίες. Θα περάσετε όμορφες στιγμές στο σπίτι με την οικογένειά σας.\nΩροσκόπος Αιγόκερως: Θα βάλετε την οικογένειά σας σε νέο πρόγραμμα, θα θελήσετε επίσης να τους προσφέρετε όμορφες στιγμές.. Στη δουλειά προσοχή, μάλλον υπάρχει παρασκήνιο και μπορεί επίσης να υπάρξει διαμάχη με τον σύντροφο.\nΩροσκόπος Υδροχόος: Μια νέα γνωριμία δεν θα έχει την κατάληξη που θέλετε. Θα έχετε κάποια οικονομική άνοδο στη δουλειά σας εκεί που δεν το περιμένετε. Κάποιοι φίλοι σας πρέπει να απομακρυνθούν από κοντά σας.\nΩροσκόπος Ιχθύς: Θα περάσετε όμορφες και δημιουργικές στιγμές με φίλους. Θέλετε να βάλετε τη ζωή σας σε πρόγραμμα αλλά δεν είναι η κατάλληλη περίοδος…\nΑναρτήθηκε από Βασω Τσογια στις 10:26 π.μ. Δεν υπάρχουν σχόλια:\nΝέο αστρολογικό περιοδικό\nΜια νέα προσπάθεια, ένα νέο αστρολογικό περιοδικό, από πολύ αξιόλογους ανθρώπους πρόκειται να κυκλοφορήσει στα μέσα του Σεπτέμβρη.\nΑστρολογική πυξίδα σύντομα κοντά σας…\nΑναρτήθηκε από Βασω Τσογια στις 2:54 π.μ. Δεν υπάρχουν σχόλια:


Αντιμετώπιση συμπτωμάτων ευαίσθητου και προβληματικού δέρματος\nSQOOM xCential blue serums Φροντίδα προβληματικού δέρματος\nΤο καινοτόμο SQOOM TheSkinRevolution για την αντιμετώπιση δερματικών προβλημάτων και του ευαίσθητου δέρματος.\nΑντίθετα με τις παραδοσιακές κρέμες και γέλες οι οποίες γίνονται επάλειψη με τα δάκτυλα ή με τις παλάμες το SQOOM μεταφέρει ενεργά συστατικά βαθιά μέσα στο δέρμα – στις στιβάδες του δέρματος που δεν μπορούν να φθάσουν οι παραδοσιακές κρέμες.\nΧρησιμοποιώντας τη μοναδική παγκοσμίως συγχρονισμένη τεχνολογία ένα εκατομμύριο απαλές μικροδονήσεις ανα δευτερόλεπτο που μεταφέρουν τα συστατικά ακριβώς στη περιοχή που απαιτείται η στοχευμένη δράση ώστε να επέμβουν στα σημεία που βρίσκεται η αιτία της εμφάνισης προβλημάτων ώστε να εμποδιστή η εξέλιξή τους.Όταν τα καινοτόμα βιομοριακά συστατικά των γελών του SQOOM τα οποία είναι προϊόντα θερμικών, μηχανικών και φυσικοχημικών διεργασιών χρησιμοποιηθούν σε συνδυασμό με τη συσκευή SQOOM η οποία ελέγχεται από μικροεπεξεργαστή, τα αποτελέσματα είναι πολύ καλά και η υγεία του δέρματος αποκαθίσταται επιτυχώς.\nΤα πολύ εξειδικευμένα SQOOM xCential blue serums κάνουν αυτό που υπόσχονται.\nΓια ακάθαρτη, λιπαρή επιδερμίδα όπως τυπικά εμφανίζεται σε περιπτώσεις ακμής.\nΓια ανακουφιστικό μασάζ πόνων της πλάτης και μυϊκών πόνων.\nΓια ξηρό, ερεθισμένο δέρμα που κατά κανόνα σχετίζεται με περιπτώσεις νευροδερματίτιδας.\nΓια ξηρό, ξεφλουδισμένο δέρμα που κατά κανόνα σχετίζεται με τη ψωρίαση.\nΓια κοκκινίλες στο δέρμα που κατά κανόνα σχετίζονται με ερύθημα και ερυθρίαση.\nΓια την αντιμετώπιση ουλών μετά από χειρουργικές επεμβάσεις και τραυματισμούς.\nΓια την αντιμετώπιση ακάθαρτης, λιπαρής επιδερμίδας όπως τυπικά εμφανίζεται σε περιπτώσεις ακμής\nΑντιφλεγμονώδες και καταπραϋντικό για το δέρμα με τη βοήθεια του σαλικυλικού οξέος και cimicifuga.\nΚαταπραϋντικό SQOOM xCential blue serum που αποτελείται από το χυμό του εσωτερικού των φύλλων της αλόης και bio-hyaluron.\nΦυσικό σαλικυλικό οξύ που εξάγεται από το φλοιό ιτιάς, απολυμαντικό και κερατολυτικό, ανοίγει του κερατινοποιημένους πόρους.\nH cimicifuga εμποδίζει την δημιουργία νέων εξανθημάτων και ρυθμίζει τη παραγωγή σμήγματος από τους σμηγματογόνους αδένες.\nΒαθιά αποτελεσματικό μασάζ για την αντιμετώπιση μυϊκών και πόνων πλάτης.\nΓια ένα στοχευμένο μασάζ μυικών πόνων και πόνων πλάτης με τη βοήθεια του φυσικού οξέος από μποσουέλια.\nΕνεργό SQOOM xCential blue CreamSerum συνδυάζοντας τη δράση βιοϋαλουρονικού οξέος και φυσικών λιπιδίων.\nΈντονα δραστικό χάρη στη λειτουργική ενθυλάκωση του εκχυλίσματος από boswellia cerrata που διαθέτει πολλές σημαντικές ιδιότητες.\nΑναζωογονητικό χάρη στη β-γλυκάνη (καρβοξυμεθυλοβηταγλυκάνη).\nΓια την αντιμετώπιση του ξηρού, ερεθισμένου δέρματος που κατά κανόνα σχετίζεται με τη νευροδερματίτιδα\nΚαταπραΰνει και σταθεροποιεί μέσω μικρο μορίων αργύρου και δεξπανθενόλης.\nΑντιφλεγμονώδες και καταπραϋντικό λόγω του magnolol της δεξπανθενόλης η οποία εξάγεται από τους οφθαλμούς του φυτού capparis spinosa και του καθαρού ελαίου από σπόρους καμέλιας.\nΑναζωογονητικό μέσω της β-γλυκάνης καρβοξυμεθυλοβηταγλυκάνη).\nΡυθμιστικό για το ταλαιπωρημένο δέρμα μέσω των άμορφων μικρομορίων αργύρου στην καθαρότερη μορφή τους.\nΓια την αντιμετώπιση ξηρού ξεφλουδισμένου δέρματος που κατά κανόνα σχετίζεται με τη ψωρίαση\nΑντιφλεγμονώδες και αναζωογονητικό χάρη στο magnolol και στο απόσταγμα της καλέντουλας.\nΚαταπραϋντικό SQOOM xCential blue CreamSerum με τη βοήθεια των λιποσωμικών ενεργών συστατικών που εξάγονται από φυσικό οξύ βοσουέλιας, magnolol, λιποσωμική ενθυλάκωση στοιχείων γλυκόριζας απόσταγμα καλέντουλας, δεξπανθενόλης και καθαρού ελαίου από σπόρους καμέλιας.\nΑναζωογονητικό μέσω της β-γλυκάνης (καρβοξυμεθυλοβηταγλυκάνη).\nΡυθμιστικό για το ταλαιπωρημένο δέρμα μέσω των άμορφων μικρομορίων αργύρου στη καθαρότερη μορφή τους.\nΓια κοκκινίλες στο δέρμα που κατά κανόνα σχετίζονται με ερύθημα και ερύθρωση, ευρυαγγεία\nΕξαιρετικά αποτελεσματικό και δραστικό χάρη στο ασβέστιο και στα κοραλλιοειδή ερυθροφύκη.\nΠολύ ενεργό SQOOM xCential blue Serum/Creme περιέχει εκχύλισμα φύλλων αλλόης, βιουαλουρονικό και σκουταλένιο από ελιά.\nΕξαιρετικά αποτελεσματικό χάρη στη λιποσωμική ενθυλάκωση δεσμευμένοιυ πεπτιδίου ασβεστίου και των ιχνοστοιχείων κοραλλιογενών ερυθροφυκών.\nΚαταπραϋντικό χάρη στο συνδυασμό magnolol και συστατικών που εξάγονται από το φυτό capparis spinosa.\nΚαταπραϋντικό SQOOM xCential blue CreamSerum με τη βοήθεια του φυτικού συστατικού magnolol, δεξπανθενόλης και του καθαρού ελαίου από σπόρους καμέλιας.


Οι 10 Καλύτεροι Τρόποι Βελτίωσης Της Διατροφής Σας Και Της Ζωής Σας!\n01/02/2022 09/05/2018 από XapiaAdinatismatos.eu\nΕπειδή πιστεύω ότι η διατροφή και η άσκηση είναι τόσο σημαντικές, συχνά απογοητεύομαι από τις συστάσεις που λαμβάνω.\nΟι διατροφικές ιδέες και οι ιδέες για την φυσική υγεία είναι συχνά τόσο αρνητικές (μην τρώτε αυτό, προσέξτε για αυτό) ή τόσο αυστηρές (σιγουρευτείτε ότι τρώτε μερικά ωμά, φυσικά, βιολογικά φυτικά που δεν έχω ακούσει ποτέ) ή τόσο περίπλοκα, up αγνοώντας τους.\nΚαι όμως, γνωρίζω ότι η διατροφή είναι ζωτικής σημασίας για την υγεία και την ευημερία μου, έτσι έκανα τους δικούς μου κανόνες.\nΟ στόχος μου ήταν η απλότητα, έτσι ώστε όλοι σας με μεγαλύτερη δύναμη θέλησης και περισσότερη πειθαρχία, μου έκοψα κάποια χαλάρωση, εντάξει; Για τους υπόλοιπους από εμάς, ελπίζω να τα βρείτε χρήσιμα.\n1. Τρώτε λιγότερο. Έπρεπε να τρώω μέχρι να γεμίσω, και έπειτα το σνακ ως χόμπι. Και, μερικές φορές εξακολουθώ να κάνω. Όμως, όλο και περισσότερο, αποφασίζω πότε έχω φάει αρκετά, αφήνω χώρο για μια θεραπεία αργότερα, και απλά επιλέγω να φάω λίγο λιγότερο. Νομίζω ότι βοηθά.\n2. Πίνετε περισσότερο νερό. Πάντα προσπαθούσα να πίνω 8 ποτήρια την ημέρα, αλλά συνήθως κατέληξα είτε να χάσω την αρίθμηση … είτε να πάω πολύ στο μπάνιο. Τώρα, στο δρόμο μου στο τραπέζι σταματώ από το νεροχύτη και αρπάζω ένα ποτήρι νερό. Φαντάζομαι ότι είναι περισσότερο νερό από ό, τι οι περισσότεροι άνθρωποι πίνουν, μάλλον με βοηθά να τρώω λιγότερο (βλ. Κανόνας # 1), και μερικές φορές μου θυμίζει να πιω ακόμα περισσότερο. Αρκετά κοντά.\n3. Τρώτε περισσότερα φρούτα. Ο Μπέντζαμιν Φράνκλιν δήλωσε: “Ένα μήλο την ημέρα κρατά τον γιατρό μακριά.” Απλά γνωρίζω τα μήλα, μια μπανάνα, κάποια σταφύλια ή κάτι “εξωτικό” όπως ένα μάνγκο ή ένα ακτινίδιο έχει καλό γούστο και είναι το ταχύτερο, πιο φορητό και βολικό φαγητό που έχω βρει. Μια χούφτα αυτών των μικρών καρότων μωρών χτυπά ένα σάντουιτς από ένα καλό 90 δευτερόλεπτα!\n4. Φάτε τα λαχανικά σας. Ναι, ακόμα ακούγοντας τη μητέρα μου. Αλλά από τη θετική πλευρά, είναι τόσο εύκολο! Δεν σάλτσες, καμία ανάμειξη ή ανάμειξη ή τίποτα! Πρώτες, ατμοποιημένες ή με φούρνο μικροκυμάτων, είναι εξαιρετικές για την προσθήκη χρώματος σε ένα γεύμα (χόρτα, κίτρινα και φασόλια σε όλα τα χρώματα). Ξέρω ότι φρέσκα και βιολογικά καλλιεργημένα είναι τα καλύτερα, και μερικές φορές τα αγοράζω με αυτόν τον τρόπο ….\n5. Τρώτε περισσότερο ρύζι και ψητές πατάτες. Κερδίζω βαθμούς με τον γιατρό μου, με τον “σημαντικό μου” και πάλι, είναι για το πιο εύκολο μαγείρεμα που έχω βρει.\n6. Τεντώστε όταν νιώθετε σαν αυτό. Συνήθιζα να ακολουθώ μια ρουτίνα που συνέστησε stretching και γιόγκα για περίπου 30 λεπτά κάθε πρωί. Υπέροχο πράγμα! Πολύ υγιές. Και κάποια μέρα θα το κάνω άλλη μια δοκιμή! Προς το παρόν, κάθε πρωί και αρκετές φορές κατά τη διάρκεια της ημέρας, σηκώνομαι και προσπαθώ να φτάσω στο ανώτατο όριο. Λυγίζω, στρίβω, κουνάω τους ώμους μου, αναπνέω βαθιά, ό, τι φαίνεται να αισθάνεται καλά αυτή τη στιγμή. Στη συνέχεια επιστρέφω στη δουλειά.\n7. Αποφύγετε την άσκηση και τους ανελκυστήρες. Εντάξει, πιστεύω ότι τζόγκινγκ και εφίδρωση και άρση βαρών είναι καλό για μένα. Και το κάνω μερικά από αυτά. Αλλά θεωρώ επίσης χρήσιμο να περπατήσετε γύρω από το μπλοκ για να πάρετε το ταχυδρομείο (το κουτί είναι απέναντι από το δρόμο) ή να πάρετε τις σκάλες αντί του ανελκυστήρα. Περπατώ το σκυλί, σπρώξτε τη μηχανή χλοοτάπητα και παίξτε τένις και γκολφ με τους φίλους μου. Με αυτό τον τρόπο σκέφτομαι ότι ασκώ και αφήνω τα γυμναστήρια ανοικτά για τους υπόλοιπους.\n8. Περάστε χρόνο με φίλους. Μιλώντας, μοιράζοντας όνειρα, δίδοντας και παίρνοντας υποστήριξη, επιλύοντας τα μεγάλα μυστήρια της ζωής και συζητάζοντας την πολιτική ή τη θρησκεία με έναν φίλο κάνει θαύματα για την ψυχή. Και, οι αγκαλιές είναι καλές. Και αν έχετε έναν συνεργάτη ζωής, βρίσκω ότι μιλάμε τακτικά για να αποφύγουμε και άλλα προβλήματα!\n9. Γέλα κάθε μέρα. Πείτε ένα αστείο, πολεμήστε με το σκυλί σας ή παίξτε με τα παιδιά δίπλα, αλλά διασκεδάστε! Η ζωή είναι σύντομη.\n10. Σχέδιο για επιδόρπιο! Στο τέλος της ημέρας, μου αρέσει κάτι ιδιαίτερο για να το ξεπεράσω. Έτσι, σχεδιάζω για μια μπουκιά σοκολάτας ή ένα φλιτζάνι χαμηλής περιεκτικότητας σε λιπαρά πουτίγκα ή γιαούρτι ή μια χούφτα φρέσκα σταφύλια. Σίγουρα φαίνεται να νιώθει ανήσυχη αναζήτηση στα ντουλάπια και το ψυγείο για “κάτι” και καταλήγει με ένα μεγάλο μπολ παγωτού!\nΤέλος, λίγα λόγια εμπειρίας.\nΗ δυσκοιλιότητα είναι ένα κοινό πρόβλημα στα παιδιά και μπορεί να είναι μια δύσκολη κατάσταση για τη διαχείριση. Ωστόσο, υπάρχουν πολλοί τρόποι για να βοηθήσετε το παιδί σας να διαχειριστεί τη δυσκοιλιότητα.\nΕίναι εντάξει να “γλιστρήσει” μια φορά σε λίγο. Τουλάχιστον καλύτερα να είναι εντάξει … Φαίνεται να το κάνουμε περιοδικά. Απλά ξυπνάτε αύριο, κάνετε τους κανόνες απλούστερους, πιο διασκεδαστικούς ή πιο κατάλληλους για την κατάστασή σας και επανέλθετε! Δεν νομίζω ότι ο στόχος είναι η τελειότητα – δεν έχει νόημα να έχουμε μια καρδιακή προσβολή να πάρει όλα τόνισε σχετικά με τους κανόνες! Απλά πηγαίνετε να διασκεδάσετε!\nΓιατί Τα Πεπτικά Ένζυμα Είναι Ζωτικής Σημασίας Για Την Καλή Υγεία!\nΗ Πρωτεΐνη Αυξάνει Το Ρυθμό Του Μεταβολισμού Του Σώματος


Ζαχαρένια (Ρούλα) Βαμβουκάκη – Παπαδάκη Βιογραφικό – Μαλεβιζιώτης\nΖαχαρένια (Ρούλα) Βαμβουκάκη – Παπαδάκη Βιογραφικό\nσε Βιογραφικά 3, Υποψήφιοι\nΗ Ζαχαρένια (Ρούλα) Βαμβουκάκη – Παπαδάκη, είναι απόφοιτη της σχολής Τουριστικών Επαγγελμάτων του τμήματος Μαγείρων και πτυχιούχος της Νοσηλευτικής σχολής του Βενιζελείου Νοσοκομείου.\nΕργάστηκε για 13 σεζόν σε τουριστικές, ξενοδοχειακές μονάδες στην Αμμουδάρα, την Χερσόνησο και την Αγία Πελαγία.\nΣήμερα, εργάζεται στο Πανεπιστημιακό Νοσοκομείο Ηρακλείου ως νοσηλεύτρια στο τμήμα Παιδοαιματολογίας.\nΗ Ζαχαρένια, είναι παντρεμένη με τον Ιωάννη Παπαδάκη από την Αγιά Μυλοποτάμου (Ρέθυμνο) και έχουν αποκτήσει τρία παιδιά. Είναι κόρη του Οδυσσέα Βαμβουκάκη από το Μάραθος και της Ευδοξίας Βρέντζου από τα Ανώγεια Ρεθύμνου.\nΞεκινάει ο δολωματικός ψεκασμός στο Μαλεβίζι\nΗλεκτρονική πληρωμή των βεβαιωμένων οφειλών προς τον Δήμο Ηρακλείου\nΛ. Αυγενάκης: Στηρίζουμε τις ελληνικές επιχειρήσεις και δίνουμε κίνητρα για νέες καλοπληρωμένες θέσεις εργασίας\nΤο Μαλεβίζι και η «θερμή» υποδοχή στον Ανδρέα Στρατάκη\nΓεννήθηκε το 1957 στο Μάραθος Μαλεβιζίου και διαμένει μόνιμα με την οικογένειά της στο Τσαλικάκι Γαζίου.\nΩς κάτοικος επί 40 χρόνια στον Δήμο Μαλεβιζίου και σαν ενεργή πολίτης, αποφάσισε να συμμετέχει στα κοινά με απώτερο στόχο την βελτίωση της καθημερινότητας των συνδημοτών της.\nΤηλέφωνο: 694 481 2780\nΕτικέτες: Βιογραφικά Καλλέργη\nΈνας "κρητικός" γάμος για ζευγάρι Φιλανδών στα Χανιά (φωτογραφίες)\nΑυγενάκης: «Ο κ. Πολάκης αποτελεί τον πολιορκητικό κριό της ωμής διακυβέρνησης ΣΥΡΙΖΑ»\nΧρυσάνθη Αγγελιδάκη Βιογραφικό*\nΕυάγγελος Σαλούστρος Βιογραφικό*\nΓιώργος Αεράκης Βιογραφικό*\nΚωνσταντίνος Μακριδάκης Βιογραφικό*\nΚωνσταντίνος Σύρμος – Βιογραφικό*\nΣτην λαϊκή αγορά των Πατελών ο Βασίλης Λαμπρινός\nΤηλεκπαίδευση: Μικρό το ποσοστό των μαθητών με πλήρη πρόσβαση\nΓνωστή τραγουδίστρια αποκαλύπτει ότι δέχθηκε σεξουαλική παρενόχληση|Βιντεο\nΠότε πιστώνεται το υπόλοιπο του δώρου Χριστουγέννων


Covid-19 Treatment: Κοκτέιλ μονοκλωνικών αντισωμάτων της Regeneron δίνει ελπίδες για το τέλος ενδο-οικογενειακής μετάδοσης!! - Mykonos Ticker\nΉρθε τέλος ενδο-οικογενειακής μετάδοσης; Κοκτέιλ μονοκλωνικών αντισωμάτων της Regeneron σώζει ζωές και δίνει ελπίδες!! Η θεραπεία, που χορηγεί\nΑπρ 12, 2021 - 17:03\nΉρθε τέλος ενδο-οικογενειακής μετάδοσης; Κοκτέιλ μονοκλωνικών αντισωμάτων της Regeneron σώζει ζωές και δίνει ελπίδες!! Η θεραπεία, που χορηγείται με υποδόρια ένεση 1.200 μιλιγκράμ, μείωσε κατά το 81% τον συμπτωματικό κίνδυνο μόλυνσης των ασθενών που δεν είχαν μολυνθεί όταν ξεκίνησαν τις δοκιμές.....\nΜια νέα κλινική μελέτη δείχνει ότι το κοκτέιλ μονοκλωνικών αντισωμάτων της Regeneron, μπορεί να βοηθήσει στο να αποφευχθεί η μόλυνση από τον Covid, αφού παρέχει ισχυρή προστασία κατά της νόσου όταν χορηγείται σε ανθρώπους που συγκατοικούν με κάποιον που έχει μολυνθεί από κορωνοϊό. Στα αποτελέσματα της μελέτης αυτής αναφέρεται και δημοσίευμα των New York Times.\n«Από τα αποτελέσματα των κλινικών μελετών, το φάρμακο αυτό της Regeneron φαίνεται ιδιαίτερα υποσχόμενο στην πρόληψη κατά του Covid-19», σημειώνει η αμερικανική εφημερίδα.\nΤα άτομα που παρ΄όλ' αυτά ανέπτυξαν συμπτώματα μόλυνσης στην Covid-19 είδαν τα συμπτώματά τους να εξαφανίζονται πιο γρήγορα, σε μία εβδομάδα κατά μέσο όρο, έναντι τριών εβδομάδων για τους ασθενείς που έλαβαν εικονικό φάρμακο (placebo), ανέφερε επίσης η ελβετική Roche, σε μια ξεχωριστή ανακοίνωση όπου παρουσιάζει από την πλευρά της τα αποτελέσματα των δοκιμών αυτών.\nCotonavirus & Travel: Παράταση των περιοριστικών μέτρων...\nCoronavirus Disease:28 νέα περιστατικά μόλυνσης - Τα 13...\nCoronavirus and Flights: Αναστολή πτήσεων προς Ελλάδα ανακοίνωσε...\nCoronavirus Entertainment: Παραλίες και Εστιατόρια με πλεξιγκλάς!!...\nCoronavirus Pandemic : 40 νέα περιστατικά μόλυνσης - Στα...